title: Bettino Ricasoli

text: Nuorempana Ricasoli omistautui lähinnä maan- ja viininviljelylle. Hän julkaisi vuonna 1847 sanomalehteä "La Patria", jossa hän puolusti Italian yhdistymistä ja perustuslaillista monarkiaa. Hänestä tuli kotikaupungissaan "gonfaloniere", mutta italialaisten hävittyä vuosien 1848–1849 ensimmäisen vapaussodan hän vetäytyi vuosikymmeneksi takaisin tilanomistajan tehtäviin. Elokuussa 1859 Camillo Cavouria tukenut Ricasoli kutsuttiin Toscanan diktaattoriksi. Kun Toscana maaliskuussa 1860 liittyi Sardinian kuningaskuntaan, hänestä tuli alueen kuvernööri. Hän toimi tässä tehtävässä kunnes hänet 12. kesäkuuta 1861 kutsuttiin yhdistyneen Italian pääministeriksi äkisti kuolleen Cavourin tilalle. Hän jatkoi edeltäjänsä politiikkaa, mutta erosi maaliskuussa 1862 Giuseppe Garibaldin aiheutettua hänelle hankaluuksia pyrkimyksillään vallata Rooma. Ricasoli palasi pääministeriksi 20. kesäkuuta 1866 keskellä Preussin–Itävallan sotaa, jossa Italia oli Preussin liittolainen. Tälläkin kertaa hän kompastui Rooman ja Kirkkovaltion kysymykseen, ja erosi parlamentin hajottamisen jälkeen 4. huhtikuuta 1867. Hän vetäytyi sen jälkeen politiikasta.


title: Ampumahiihdon euroopancup 2002–2003

text:
Ampumahiihdon euroopancup 2002–2003 alkoi 30. marraskuuta Norjan Ålista ja päättyi 16. helmikuuta Sveitsin Gurnigeliin.
Ohjelmaan kuului seitsemän kilpailuviikonloppua. Ohjelmassa oli pikakilpailuja, takaa-ajoja, normaalimatkoja sekä yksi yhteislähtö (joka kuitenkin peruutettiin). Myös juniorit kilpailivat samoilla matkoilla omassa sarjassaan.


title: Viranhoitomääräys

text: Viranhoitomääräys on kunnan, kuntayhtymän, evankelis-luterilaisen kirkon tai seurakunnan viranhaltijalle annettava asiakirja, josta ilmenevät hänen virkasuhteeseen ottamiseensa liittyvät tiedot. Se voi olla pöytäkirjanote virkaan ottamispäätöksestä tai muu kirjallinen viranhoitomääräys. Asiakirjan antaa työnantajaa edustava henkilö viipymättä ja mahdollisuuksien mukaan ennen virantoimituksen alkamista. Kirkolliselle viranhaltijalle sen antaa tuomiokapituli. Viranhoitomääräyksestä tulee ilmetä ainakin viranhaltijan virkanimike, virkasuhteen kesto, määräaikaisuuden peruste, mahdollinen koeaika, virantoimituksen alkamisen ajankohta, pääasialliset tehtävät ja palkkauksen perusteet. Tavallisesti viranhoitomääräyksestä ilmenee myös työnantajan nimi sekä viranhaltijan nimi, henkilötunnus, osoite, koulutus, verotuskunta ja vuosiloman määräytymisperusteet.


title: Viranhoitomääräys

text: Evankelis-luterilaisessa kirkossa virkasuhteeseen otettavalle on viipymättä annettavan viranhoitomääräyksen lisäksi annettava selvitys virkasuhteen keskeisistä ehdoista, jos virkasuhteen kesto on vähintään kuukausi. Selvitys tulee antaa viimeistään ennen ensimmäisen täyden palkanmaksukuukauden loppua. Selvitystä ei kuitenkaan tarvitse antaa, jos tiedot ilmenevät viranhoitomääräyksestä. Viranhoitomääräys korvaa aiemmin käytössä olleen virkamääräyksen ja valtakirjan, jollainen annettiin kirkkoherralle, kappalaiselle, kanttorille ja vakinaiselle lehtorille. Työsuhteeseen otettavalle työntekijälle ei anneta pöytäkirjanotetta, vaan hänen kanssaan tehdään aina työsopimus. Suomen ortodoksisen kirkon ja seurakuntien virkasuhteet muuttuivat työsopimussuhteiksi vuoden 2007 alussa. Siksi työntekijöille ei anneta viranhoitomääräystä.


title: Viranhoitomääräys

text: Kunnallinen virkasuhde alkaa sitä koskevan päätöksen tekemisestä eli esimerkiksi viranhoitomääräyksen antamisesta. Virkasuhteen alkamisesta lähtien päätös velvoittaa sekä työntekijää että työnantajaa. Virkasuhteesta voi vapautua esimerkiksi irtisanomisella, irtisanoutumisella, virkasuhteen purkamisella, eläkkeelle siirtymisellä tai määräaikaisen viranhaltijan toimikauden päättymisellä. Virkasuhteesta ei voi vapautua ilmoittamalla peruuttavansa viran vastaanottamisen. Virkasuhteen alkamishetki eroaa tavallisesti virantoimituksen alkamishetkestä. Virantoimitus alkaa silloin, kun viranhaltija tai vaikkapa virkasuhteinen tuntiopettaja ryhtyy hoitamaan työtehtäviään. Sen ajankohdan määrää työnantajan edustaja ja siitä hetkestä alkaa viranhaltijan virantoimitusvelvollisuus.


title: Viranhoitomääräys

text: Valtion virkamiehille ei anneta viranhoitomääräystä, vaan heille annetaan todistukseksi nimittämisestä nimittämiskirja eli nimityskirja.


title: Eva Kela

text: Eva Kela on suomenruotsalainen juontaja ja toimittaja. Hän on kotoisin Porvoosta, mutta on sittemmin muuttanut Helsinkiin. Kela on juontanut muun muassa "Huvila & Huussi" ja "Äidit ja tyttäret" -lifestyle-ohjelmia sekä Yle Fem-kanavan nuorten makasiiniohjelmaa "GOGO":a ja aamuohjelmaa "Min Morgon".


title: Eva Kela

text: Alkuvuodesta 2014 uudistuneessa MTV3-kanavan "Huomenta Suomi" -aamuohjelmassa Kela toimittaa ja juontaa "Makuja & Elämää" -nimistä osiota. Vuonna 2014 hänet nähtiin myös "Kadonneen jäljillä" -sarjan toisena juontajana.


title: Eva Kela

text: Kela on naimisissa muusikko Ville Kelan kanssa.


title: Rajevskisaaret

text: Rajevskisaaret () on Tuamotusaarten alaryhmä Ranskan Polynesiassa. Saariryhmä koostuu kolmesta asumattomasta atollista.


title: Rajevskisaaret

text: Venäläinen tutkimusmatkailija Fabian Gottlieb von Bellingshausen löysi saaret vuonna 1820, ja nimesi ne kenraali Nikolai Rajevskin mukaan.


title: Glee: The Music, The Christmas Album

text: Glee: The Music, The Christmas Album on neljäs albumi FOXin televisiosarjasta "Glee", jota esittää suomessa AVA. Se sisältää cover-versioita toisen tuotantokauden jouluaiheisesta jaksosta "Kuorojoulu", ja se julkaistiin 9. marraskuuta 2010.


title: Glee: The Music, The Christmas Album

text: "The Detroit Newsin" kirjoittajat kehuivat "aliarvostettua" alkukappaletta "We Need a Little Christmas" ja antoivat B:n heidän mielestään "Gleen" parhaimmalle albumille tähän mennessä. Allmusicin Andrew Leahey antoi albumille 3/5 tähteä ollen yllätyksetön siitä, että kappaleet oli "esitetty "Gleen" tutussa Broadway-tyylissä". Hän piti kappaleesta "Baby, It's Cold Outside" ja sen epätavallisuudesta kahden miehen esittämänä . "Entertainment Weeklyn" Tanner Stransky kutsui Amber Rileyn tulkintaa kappaleesta "Angels We Have Heard on High" "huimaksi", kun E! Onlinen Jennifer Arrow kutsui sitä "hämmästyttäväksi". Lea Michelen laulua kappaleessa "O Holy Night" kehuttiin; Leahey vertasi sitä Kristin Chenowethiin . "Ottawa Citizenin" Bruce Ward ei kuitenkaan pitänyt kappaleesta, ja ajatteli sen olevan epämiellyttävän hidas.


title: Glee: The Music, The Christmas Album

text:
"Vanity Fairin" Brett Berk päätti, että albumia "ei voi luokitella hyväksi tai huonoksi", antaen kuuntelijan päättää. "New York Postin" Jarett Wieselman ajatteli, että albumi kuulosti kokonaisuudessaan kuin Gapin mainos-soundtrackilta, mutta kehui Colferin, Michelen ja Rileyn lauluosuuksia. "Philadelphia Daily Newsin" Jonathan Takiff tunsi, että kappaleet olivat liian teennäisiä ja oli pettynyt, kun näyttelijät eivät coveroineet enempää kappaleita pop-musiikin rajojen ulkopuolelta.
"New Yorkin" Kyle Muchanan oli pettynyt, kun Jane Lynch ei laulanut kappaleessa "You're a Mean One, Mr. Grinch". Wieselman oli hämmentynyt Langin esiintymisestä kappaleessa miettien, olisiko edellinen vieraileva tähti Olivia Newton-John ollut parempi vaihtoehto.


title: Länsirannan turva-aita

text: Länsirannan turva-aita on Israelia ja palestiinalaisten asuttamaa Länsirantaa erottava rakennelma. Siitä 90 prosenttia on matalaa metalliaitaa ja 10 prosenttia korkeaa betonimuuria. Aita on valmistuessaan 680 kilometriä pitkä, ja se saartaa Länsirannan kolmelta suunnalta. Aidalla on vartioituja portteja, joiden kautta sen läpi voi kulkea.


title: Länsirannan turva-aita

text: Israel aloitti aidan rakentamisen vuonna 2002 torjuakseen palestiinalaisten toisen intifadan aikana tekemiä siviileihin kohdistuneita itsemurhaiskuja ja tarkka-ampujia. Aidan rakentamisen jälkeen iskut vähenivät huomattavasti, mitä jotkut pitävät aidan ansiona. Aitaa on arvosteltu siitä, että se kulkee osittain palestiinalaisten alueen sisällä sekä haittaa heidän elinkeinojaan ja liikkumistaan. Aidan osuus Israeliin kohdistuvien iskujen vähenemisessä on myös kiistanalainen.


title: Länsirannan turva-aita

text: Aidan on tarkoitus olla valmistuessaan 680 kilometriä pitkä.


title: Länsirannan turva-aita

text: Aita kulkee pitkälti Israelin ja Länsirannan rajaa pitkin, mutta joissain kohdissa se työntyy mutkitellen Länsirannan sisään ja rajaa Israelin puolelle 10 prosenttia Länsirannasta.


title: Länsirannan turva-aita

text: 90 prosenttia aidasta on kaksi metriä korkeaa, sähköisesti valvottua ja piikkilangalla suojattua aitaa. Sen ympärillä on kaivannot ja Palestiinan puolella 60 metrin suoja-alue. Tiheään asutuilla alueilla aita on korkeimmillaan kahdeksanmetrinen betonimuuri, jota on 10 prosenttia koko aidasta.


title: Länsirannan turva-aita

text: Vuoden 2013 syksyllä aidassa oli 99 kiinteää vartioitua läpikulkupaikkaa. Useimpien niiden valvonnasta vastaavat yksityiset turvallisuusyhtiöt.


title: Länsirannan turva-aita

text: Aidan ylläpito maksaa Israelille 260 miljoonaa dollaria vuosittain.


title: Länsirannan turva-aita

text: Aidan rakentaminen alkoi vuonna 2002 palestiinalaisten kansannousun eli toisen intifadan aikaan. Israelin pääministeri Ariel Sharon antoi rakennusmääräyksen suojatakseen aidan avulla Israelia palestiinalaisilta itsemurhapommittajilta. Israelissa muuri nähtiin myös tarpeellisena rajana Israelin ja Palestiinan välillä.


title: Länsirannan turva-aita

text: Aidan rakennustyöt ovat usein pysähdyksissä, koska Israelissa on sisäisiä erimielisyyksiä sen reitistä, ja koska Yhdysvallat ja Israelin korkein oikeus ovat hidastaneet rakentamista asettamillaan rajoituksilla. Vuoden 2014 maaliskuuhun mennessä siitä on rakennettu noin 80 prosenttia. Huhtikuun 2016 alussa aidan muuriosuuteen rakennettiin uusia osia Beit Jalan lähistöllä Jerusalemin eteläpuolella ja Betlehemin lähistöllä.


title: Länsirannan turva-aita

text: Vuonna 2002 kun muuria ei vielä ollut, palestiinalaisten suorittamissa iskussa kuoli 450 israelilaista, mutta vuonna 2005 enää 45. Aidan rakentamisen jälkeen israelilaisuhrien määrä on laskenut huomattavasti, mitä Israelissa pidetään muurin ansiona. Vuosina 2009 ja 2010 ei Israelissa enää tapahtunut lainkaan itsemurhaiskuja. Israelin ulkoministeriön mukaan aidalla onkin ollut tärkeä osa palestiinalaisiskujen vähentämisessä.


title: Länsirannan turva-aita

text: Israelin keskustiedustelupalvelun ja puolustusvoimien mukaan aita on kyllä vaikeuttanut iskuja, mutta ei pysty estämään niitä kokonaan. Tärkeämpänä syynä iskujen vähenemiseen onkin katsottu olevan Hamasin luopuminen itsemurhaiskuista ja siirtyminen poliittiseen toimintaan. Aidan arvostelijat ovat esittäneet että terrori-iskut loppuivat etupäässä Israelin puolustusjoukkojen saapuessa valvomaan Juudeaa ja Samariaa Netanyan hotelli-iskun jälkeen 2002. Palestiinalaisten mukaan iskujen väheneminen ei johdu aidasta vaan palestiinalaisten omaehtoisesta siirtymisestä väkivallattomaan vastarintaan.


title: Länsirannan turva-aita

text: Palestiinassa muuria pidetään Israelin yrityksenä ottaa itselleen maata Länsirannasta. Muuria kutsutaan Palestiinassa apartheid-muuriksi ja sen sanotaan estävän rauhanneuvottelut Israelin kanssa.


title: Länsirannan turva-aita

text: YK:n yleiskokous ja EU ovat kritisoineet aitaa, koska se hajottaa palestiinalaisalueita ja liittää 6–8 prosenttia kiistellyistä alueista Israeliin ennalta määräämättömäksi ajaksi.


title: Länsirannan turva-aita

text: Haagin kansainvälinen tuomioistuin antoi vuonna 2004 päätöksen, jonka mukaan aita on kansainvälisen oikeuden vastainen ja se tulisi heti purkaa. Päätöksen mukaan Israel olisi myös velvollinen korvaamaan aidasta palestiinalaisväestölle aiheutuneet vahingot.


title: Ampumahiihdon maailmancup 2001–2002

text:
Ampumahiihdon maailmancup 2001–2002 alkoi 6. joulukuuta Itävallan Hochfilzenista ja päättyi 24. maaliskuuta Norjan Holmenkollenille.
Ohjelmaan kuului yhdeksän kilpailuviikonloppua ja Salt Lake Cityn olympialaiset. Yhteislähdön maailmanmestaruudet ratkaistiin Holmenkollenin kilpailuiden yhteydessä. Oberhofissa, Ruhpoldingissa ja Antholz-Anterselvassa kilpailluista kilpailuista laskettiin myös oma pieni kiertuecup "Biathlon Trophy".


title: Clumsy Ninja

text: Clumsy Ninja on toimintaseikkailupeli, jonka julkaisi NaturalMotion Games Ltd vuonna 2013. Clumsy Ninja on ensimmäinen peli, mikä käyttää Euphoria-pelimoottoria (jota käyttää myös NaturalMotion). Peliä ladattiin sen julkaisuviikolla yli 10 miljoonaa kertaa.


title: Clumsy Ninja

text: Peli esiteltiin ensimmäisen kerran "joululomalla" 2012, mutta sen julkaisu lykkääntyi lähes vuodella. Se tuli ladattavaksi maailmanlaajuisesti AppStoreen 21. marraskuuta 2013. Julkaisun yhteydessä Clumsy Ninjasta tuli ensimmäinen pelisovellus, mistä on lisätty myös videotraileri App Storeen.


title: Clumsy Ninja

text: NaturalMotionin CEO Torsten Reil esitteli uuden "interaktiivisen lelun" nimeltään "Clumsy Ninja" samalla kun Apple iPhone 5 esiteltiin.


title: Clumsy Ninja

text: Pelin pelattavuus keskittyy harjoittelevan ninjan ympärille, joka voi improvisoida hänen "ninjataitojaan". Pelaaja voi harjoittaa ninjaa tekemällä lukuisia aktiviteetteja kuten: leikkimällä piilosta, hyppimällä trampoliinilla, harjoittelemalla ilman nyrkkeilysäkkiä sekä monia muita aktiviteetteja. Kun ninja improvisoi taitojaan hän ansaitsee uusia vöitä. Toinen suuri osa peliä on matkusteleminen ympäri maailmaa ja suorittaa tehtäviä. Tekemällä niin pelaaja avaa uusia avusteita, joita voi käyttää myöhemmin ninjan harjoittamiseen.


title: Clumsy Ninja

text: Peli sai pääosin positiivisia vastaanottoja, monien kehuessa sen vallankumouksellista teknologiaa. "Clumsy Ninja" on saanut App Storessa käyttäjiltä keskiarvoksi 4 ja ½ tähteä. Toucharcade antoi pelille arvosanaksi 4/5 sanoen: "NaturalMotion on luonut jotain hyvin vaikuttavaa ja he selvästi haluavat näytellä heidän pientä Ninjaa ja sitä mitä hän osaa tehdä".


title: Caroline Hagman

text: Caroline Hagman (o. s. Backa, s. 26. tammikuuta 1987) on aktiiviuransa lopettanut suomalainen pikajuoksija. Hän edusti IK Falkenia ja vuodesta 2006 lähtien hänen valmennuksestaan vastasi Mats-Johan Hagman. Kalevan kisoissa Hagman saavutti pronssia 400 metrin aitajuoksussa vuonna 2007. Lisäksi hän voitti viestijuoksun SM-kisoissa pronssia 4 x 100 metrin viestijuoksussa sekä kultaa, hopeaa ja kaksi pronssia 4 x 400 metrin viestijuoksussa. Sisäratojen SM-kisoissa Hagman saavutti hopeaa 400 metrin juoksussa vuonna 2010 sekä kultaa 300 metrin aitajuoksussa vuonna 2008.


title: Ampumahiihdon euroopancup 2001–2002

text:
Ampumahiihdon euroopancup 2001–2002 alkoi 15. joulukuuta Itävallan Windischgarstenista ja päättyi 22. maaliskuuta Ranskan Haute-Maurienneen.
Ohjelmaan kuului kahdeksan kilpailuviikonloppua. Ohjelmassa oli pikakilpailuja, takaa-ajoja, normaalimatkoja sekä viestejä.


title: Kati Penttinen

text: Kati Marika Penttinen (s. 4. kesäkuuta 1986 Kuopio) on aktiiviuransa lopettanut suomalainen kilpakävelijä. Hän edusti Kuopion NMKY:tä ja hänen valmentajanaan toimi vuodesta 2008 lähtien Marko Kivimäki. Aikuisten SM-tasolla on voittanut kaksi pronssia 10 kilometrin kävelyssä vuosina 2007 ja 2008.


title: Croque monsieur

text: Croque monsieur on grillattu kinkkujuustovoileipä. Se on saanut alkunsa ranskalaisten kahviloiden ja baarien pikaruokana. Leivän välissä yleisimmin käytetyt juustot ovat emmental ja gruyère.


title: Croque monsieur

text: Tämän niminen leipä keksittiin Pariisissa vuonna 1910.


title: Ampumahiihdon maailmancup 2000–2001

text:
Ampumahiihdon maailmancup 2000–2001 alkoi 30. marraskuuta Italian Anterselvasta ja päättyi 18. maaliskuuta Norjan Holmenkollenille.
Ohjelmaan kuului yhdeksän kilpailuviikonloppua, sekä mm-kilpailut. Anterselvan ensimmäisistä kilpailuviikonlopuista laskettiin myös oma pieni kiertuecup "Biathlon Trophy". Kolme ensimmäistä viikonloppua jouduttiin lumenpuutteen vuoksi siirtämään Anterselvaan.


title: Francesca Bonnemaison i Farriols

text: Francesca Bonnemaison i Farriols (1872–1949) oli Espanjan katalonialainen kirjastonhoitaja ja aikuiskasvattaja, joka edisti naisten asemaa koulutuksessa. Vuonna 1909 hän perusti naisille tarkoitetun kulttuuri- ja kirjastokeskuksen. Keskuksen tavoitteena oli yhdistää "mielenkiintoinen ja hauska", ja se edisti sekä tieteitä, taiteita että kädentaitoja. Sen työpajat saivat vaikutteita Arts and Crafts -liikkeen toiminnasta muualla Euroopassa. Vuonna 1922 avattiin keskuksen uudet tilat, joihin mahtui opiskelemaan 30 000 naista. Francon aikana keskus päätyi muuhun käyttöön, mutta vuonna 2003 se palautettiin alkuperäiseen käyttötarkoitukseen.


title: Francesca Bonnemaison i Farriols

text: Bonnemaison organisoi "Lliga Regionalista" -puolueen naisjärjestön. Hän kirjoitti "La Veu de Catalunya" -lehteen nimimerkillä "Franar". Miehensä kuoleman jälkeen Bonnemaison kävi kiivasta kirjeenvaihtoa Francesc Cambón kanssa.


title: Francesca Bonnemaison i Farriols

text: Bonnemaisonin perustaman kirjaston nimi on nykyisin "Biblioteca Francesca Bonnemaison".


title: Ampumahiihdon Euroopancup 2000–2001

text:
Ampumahiihdon Euroopancup 2000–2001 alkoi 9. joulukuuta Itävallan Windischgarstenista ja päättyi 10. maaliskuuta Sveitsin Champex-Laciin.
Ohjelmaan kuului kahdeksan kilpailuviikonloppua. Ohjelmassa oli pikakilpailuja, takaa-ajoja, normaalimatkoja sekä viestejä.


title: Hong Taiji

text: Hong Taiji (28. marraskuuta 1592 – 21. syyskuuta 1643; nimi translitteroidaan usein kiinan kielen mukaisesti myös Huang Taiji) oli mantšujen Qing-dynastian toinen keisari vuosina 1626–1643. Hänestä käytetään länsimaisessa kirjallisuudessa usein myös nimeä Abahai. Hän lujitti isänsä Nurhacin perustamaa valtakuntaa ja valmisteli tuolloin Ming-dynastian hallitseman Kiinan valloitusta, minkä kuitenkin vasta hänen seuraajansa saivat toteutetuksi. Vuonna 1625 hän myös myös muutti kansansa, džurtšenien nimen mantšuksi ja vuonna 1636 oman dynastian nimensä Myöhemmästä Jin-dynastiasta Qing-dynastiaksi. Qing-dynastia hallitsi myöhemmin Kiinaa vuosina 1644–1912.


title: Hong Taiji

text: Hong Taijia pidetään toisinaan Qing-dynastian ensimmäisenä, tavallisimmin kuitenkin toisena keisarina. Tämä johtuu siitä, että hänen isänsä Nurhaci ei elinaikanaan omaksunut keisarin arvoa, joka hänelle kuitenkin myönnettiin hänen kuolemansa jälkeen.


title: Hong Taiji

text: Nimi Hong Taiji johtuu mongolinkielisestä arvonimestä "Khong Tayiji", joka merkitsee kruununprinssiä. Nimi muuntui mantšun kielessä muotoon "Hung Taiji" ja kiinassa muotoon Hóng Tàijí (洪太極) tai Huáng Táijí (皇太極)..


title: Hong Taiji

text: Länsimaissa Hong Taiji tunnetaan myös nimellä "Abahai", jonka alkuperästä on useita selityksiä. Erään käsityksen mukaan se on virheellinen, sillä häntä ei koskaan mainittu tällä nimellä mantšulaisissa tai kiinalaisissa lähteissä. Sen on väitetty saaneen alkunsa venäläisen sinologi G. V. Gorskyn tekemästä virheestä. Alun perin nimi Abahai oli kuitenkin kuulunut eräälle Nurhacin jalkavaimolle, josta tuli Dorgonin äiti. Toisten tietojen mukaan nimen taustalla olisi mongolinkielinen nimi "Abakai", joka oli hallitsijoiden nuoremmille pojille myönnetty kunnianimi. Abahai saattaa myös olla myös peräisin hänen mantšunkielisestä aikakausinimestään "Abkai sure", kiinaksi "Tiancong" (天聰).


title: Hong Taiji

text: Hallitsijana Hong Taiji oli ensin Myöhemmän Jin-dynastian kaani, myöhemmin Qing-dynastian keisari hänen vaihdettuaan dynastian nimen. Hänen arvonimensä suurkaanina oli "Bogd Khaan" (mantšuksi Gosin Onco Hūwaliyasun Enduringge Han). Hänen hallitsijanimensä oli ensin, vuosina 1627–1636 kiinaksi "Tiāncōng" (天聰) ja mantšuksi "Abka-i sure" (ᠠᠪᡴᠠᡳ ᠰᡠᡵᡝ), mitkä merkitsevät "taivaallista nokkeluutta". Vuodesta 1636 lähtien hallitsijanimeä oli kiinaksi Chóngdé (崇德), mantšuksi "Wesihun erdemungge" (ᠸᡝᠰᡳᡥᡠᠨ ᡝᡵᡩᡝᠮᡠᠩᡤᡝ) ja mongoliksi "Degede Erdemtú", mitkä merkitsevät "jaloa hyvettä". Hänen temppelinimensä oli Tàizōng (太宗).


title: Hong Taiji

text: Kuolemansa jälkeen Hong Taiji sai aikojen kuluessa yhä pidempiä nimiä:


title: Hong Taiji

text: Hong Taiji oli Nurhacin kahdeksas poika ja seurasi isäänsä Myöhemmän Jin-dynastian toisena hallitsijana vuonna 1626. On väitetty, että hän taivutteli prinssi Dorgonin äidin, rouva Abahain, tekemään itsemurhan, jotta Dorgon ei pääsisi valtaistuimelle, joskin toiset ovat aina pitäneet tällaista väitettä pelkkänä juoruna. Tällaista on kuitenkin epäilty, koska Nurhacin kuoleman aikoihin hallitsijasuvussa oli neljä beilen arvoista jäsentä, joista Hong Taiji oli arvossa alimpana, vaikka olikin heistä etevin. Nurhacin valtakauden lopulla Hong Taijin johdossa olivat olleet kaksi Valkoista lippukuntaa, mutta rouva Abahain kuoltua hän vaihtoi ne Dorgonin ja Dodon johtamiin kahteen Keltaiseen lippukuntaan. Lopulta Hong Taiji johti kahta vahvinta ja korkealuokkaisinta lippukuntaa ja sai kaikkein suurimman vaikutusvallan. Tämä asema soi hänelle vähitellen mahdollisuuden päästä eroon kilpailijoidensa vaikutusvallasta. Myöhemmin hänen johtoonsa siirtyi hänen veljeltään Manggūltailta myös Täyssininen lippukunta, joka oli kolmanneksi vahvin. Nämä kolme lippukuntaa olivat Qing-dynastian alkuaikoina virallisestikin kolme korkeinta lippukuntaa.


title: Hong Taiji

text: Valtakaudellaan Hong Taiji otti palvelukseensa Han-kiinalaisia virkamiehiä. Nurhacin aikana Han-kiinalaisia oli pahoin syrjitty, koska Nurhaci halveksi heitä. Sitä vastoin Hong Taiji otti heitä mukaan hallitukseensa. Hän nimittäin ymmärsi, että jos hän saisi Kiinan valloitetuksi, Han-kiinalaiset olisivat joka tapauksessa enemmistönä ja mantšut vähemmistönä, minkä vuoksi Kiinan hallitseminen edellyttäisi, että mantšut ja kiinalaiset eläisivät yhdessä; muussa tapauksessa Qing-dynastiaa odottaisi sama kohtalo, joka oli tullut mongolien Yuan-dynastian osaksi.


title: Hong Taiji

text: Hong Taijin valtakunta sijaitsi alkujaan alueella, joka tuli myöhemmin tunnetuksi nimellä Mantšuria, mutta hän laajensi sitä Mongoliaan ja hyökkäsi myös Koreaan ja Kiinaan. Hänen henkilökohtaisia sotilaallisia kykyjä arvostettiin suuresti, ja hän kehitti tehokkaasti sotilaallista ja samalla siviilihallinnollista järjestelmäänsä, joka tunnetaan "Kahdeksana lippukuntana". Järjestelmä soveltui hyvin siihen, että valtakunnassa asui muidenkin kansojen jäseniä, lähinnä kiinalaisia ja mongoleja, jotka joutuivat mantšujen alaisuuteen joko neuvoteltujen sopimusten perusteella tai hävittyään taistelun.


title: Hong Taiji

text: Hong Taiji hyökkäsi Joseon-dynastian hallitsemaan Koreaan kaksi kertaa, ensin vuonna 1627 ja uudestaan vuonna 1636. Jälkimmäisellä kerralla aiheena oli se, ettei Joseon-dynastia hyväksynyt Hong Taijin julistautumista keisariksi. Kun Korea vuonna 1637 antautui, Hong Taiji onnistui saamaan dynastian katkaisemaan välinsä Kiinan Ming-dynastiaan ja alisti maan Qing-valtakunnan protektoraatiksi. Samoihin aikoihin Hong Taiji valloitti Sisä-Mongolian kolmessa sodassa, joissa kaikissa hän saavutti voiton. Vuonna 1640 hän sai päätökseen evenkien alueen valloituksen ja vangitsi heidän johtajansa Bombogorin.


title: Hong Taiji

text:
Hong Taiji myös vahvisti valtakuntansa aseistusta. Vaikka Ming-dynastian armeijalla oli tykkejä enemmän, Hong Taijin tykit olivat samaa laatua ja yhtä voimakkaita, ja hänellä oli Aasian vahvin ratsuväki.
Aluksi Hong Taiji pyrki pääsemään sopimukseen Ming-dynastian kanssa. Jos Ming-dynastia myöntyisi tukemaan Qing-dynastiaa rahallisesti, Qing pidättäytyisi hyökkäämästä rajaa vastaan ja suostuisi sitä paitsi asemaan Kiinaa astetta alempiarvoisempana valtakuntana. Kun kuitenkin kaikkia Ming-hovin virkamiehiä muistutettiin Song-dynastian aikaisesta Jin-valtakunnasta, hovi kieltäytyi tällaisesta sopimuksesta ehdottomasti. Tämän vuoksi Hong Taiji päätti ryhtyä sotatoimiin Mingiä vastaan.


title: Hong Taiji

text: Vuonna 1635 Hong Taiji muutti kansansa nimen džurtšeneista ("Jušen") mantšuksi ("Manju"). Sanan "Manju" alkuperäistä merkitystä ei tiedetä, ja sen vuoksi nimenmuutoksenkin aihe on epäselvä. Siitä, miksi tämä nimi otettiin käyttöön, on esitetty monia teorioita. Nimi muistuttaa mantšun kielen "rohkeaa" tarkoittavaa sanaa, mutta aiheena nimen valintaan on saattanut olla myös viisauden bodhisattva Manjusri, jonka inkarnaatioksi Nurhaci oli väittänyt itseään.


title: Hong Taiji

text: Dynastian nimi Myöhempi Jin oli suora viittaus Pohjois-Kiinassa 1115–1234 hallinneeseen, džurtšenien perustamaan Jin-dynastiaan. Näin ollen nimi viittasi liiankin selvästi džurtšeneihin ja olisi saattanut herättää kiinalaisissa vihamielisyyttä, sillä heidän käsityksensä Jinin kanssa kilpailleet Song-dynastian keisarit olivat siihen aikaan olleet Kiinan laillisia hallitsijoita. Hong Taiji kuitenkin tavoitteli varsinaisen Kiinan valloittamista ja Ming-dynastian syrjäyttämistä, mutta siihen ei tarvittu ainoastaan suurta sotilaallista voimaa vaan myös tehokasta hallintoa. Siinä hänellä oli selvänä esikuvana Ming-dynastian hallinto, ja hän saikin palkatuksi valtakuntaansa Ming-taustaisia virkamiehiä. Mikäli nimi Myöhempi Jin ja sen kiinalaisissa herättämät mielleyhtymät olivat esteenä hänen tavoitteilleen, nimi oli vaihdettava. Mitkä muut seikat asiaan vaikuttivatkin, Hong Taiji julisti vuonna 1636 Qing-dynastian perustetuksi. Ei ole selvää, miksi juuri tämä nimi valittiin, mutta asiaan saattoi vaikuttaa nimien ääntämys, sillä mantšun kielellä Jin ja Qing äännetään samoin, tai se saattoi viitata kiinalaiseen teoriaan viidestä alkuaineesta: Kiinaa tuolloin hallinneen dynastian nimi Ming viittasi tuleen ja Qing (清) veteen, sillä samoin kuin vettä tarkoittavassa, myös Qingiä tarkoittavassa kiinalaisessa kirjoitusmerkissä on kolme piirtoa vasemmassa laidassa. Mahdollisesti nimenmuutokseen vaikutti myös Hong Taijin ja hänen veljiensä välinen kiista valtaistuimesta.


title: Hong Taiji

text: Ennen keisariksi tuloaan Hong Taiji johti kahta Valkoista lippukuntaa. Nurhacin kuoltua Hong Taiji välittömästi vaihtoi kaksi Valkoista lippukuntaansa Nurhacin kahteen Keltaiseen lippukuntaan, joiden olisi pitänyt siirtyiä Dorgonin ja hänen veljiensä johdettavaksi. Keisarina hän itse johti kahdeksasta lippukunnasta kolmea, joita sanoittiin Korkeimmiksi kolmeksi lippukunnaksi tai Valiolippukunniksi ja jotka olivat Täyskeltainen, Reunustettu keltainen ja Täyssininen lippukunta. Myöhemmin Dorgonin aikana Täysvalkoinen lippukunta syrjäytti Täyssininsen kolmantena Valiolippukuntana. Valtakautensa lopulla Hon Taiji luovutti molempien Keltaisten lippukuntien johdon vanhimmalle pojalleen Daisanille. Daisan, Nurhacin toinen poika, ja hänen poikansa johtivat kahta Punaista lippukuntaa, Dorgon ja hänen kaksi veljeään kahta Valkoista lippukuntaa ja Šurhacin poika Jirgalang Reunustettua sinistä lippukuntaa.


title: Hong Taiji

text: Hong Taiji kuoli 21. syyskuuta 1643, vain muutamaa kuukautta ennen kuin hänen armeijansa valloitti Pekingin. Näin ollen hän ei ehtinyt nähdä tavoitteensa Ming-dynastian syrjäyttämisestä toteutuvan, mutta hänen pojastaan, Shunzhista tuli ensimmäinen Kiinaa hallinnut Qing-dynastian keisari. Johtui pitkälti Hong Taijin kaukonäköisyydestä ja hänen harjoittamastaan politiikasta, että Qing-valtakunta pystyi, paitsi valloittamaan Kiinaan, myös aikaansaamaan kyvykkään hallinnon.


title: Hong Taiji

text: Hong Taiji haudattiin Zhaolingiin, pohjois-Shenyangiin rakennettuun mausoleumiin.


title: Hong Taiji

text: Tehokkaan johtamisensa ja lahjakkuutensa tehokkaan käytön vuoksi Hong Taijilla on hallitsijana yleisesti tunnustettu olevan vastaavat kyvyt kuin Kiinan parhailla keisareilla kuten Yonglella ja Tang Taizongilla. Historioitsija ja kirjailija Jin Yongin mukaan Hong taijilla oli vastaavat laajat ja viisaat näkemykset kuin Qin Shi Huangdilla, Han-keisareilla Gaozulla ja Guangwulla, Tang-keisari Taizongilla, Song-keisari Taizulla, Kublai-kaanilla, Ming-dynastian perustajalla Hongwulla sekä Yonglella. Poliittisissa kyvyissä hänelle vetivät vertoja vain Tšingis-kaani, Tang-keisari Taizong ja Han-keisari Guanwu. Tälläkin perusteella jotkut historioitsijat ovat pitäneet Hong Taijia Qing-dynastian ensimmäisenä todellisena keisarina. On myös arveltu, että häntä on suurena keisarina yleisesti aliarvioitu sen vuoksi, koska hän oli mantšu.Vuonna 1636 Hong Taiji muutti vaimojensa arvonimet. Siihen saakka heistä kaikista oli käytetty nimitystä "fujin"(福晉). Tästä lähtien oli oleva yksi keisarinna ("huanghou" 皇后) ja seitsemän arvoluokkaa muille keisarin puolisoille: Keisarillinen jalosukuinen puoliso ("huangguifei" 皇貴妃), Jalosukuinen puoliso ("guifei" 貴妃), Puoliso ("fei" 妃), Jalkavaimo ("bin" 嬪), Arvoisa rouva ("guiren" 貴人), Palatsinainen ("changzai" 常在) ja Vastaaja ("daying" 答應). Kuitenkin kymmenen Hong Taijin viidestätoista puolisosta tunnetaan paremmin niillä arvonimillä, joita hänen isänsä oli oman haareminsa naisille myöntänyt: yksi oli "ensimmäinen puoliso" ("yuanfei" 元妃), yksi "seuraajapuoliso" ("jifei" 繼妃), kaksi "sivuhuonepuolisoa" ("cefei" 側妃), ja kuusi "tavallista puolisoa" ("shufei" 庶妃) Hong Taijin viisi päävaimoa olivat kaikki syntyisin Khortšin-mongolien Borjigin-klaanista, sillä khortšinit olivat mantšujen ensimmäisiä liittolaisia mongolien joukossa. Kaksi heistä, Bumbutai ja Harjol, olivat sisaruksia, ja molemmat keisarinna Jeren veljentyttäriä.Sen sijaan että Nurhacin tyttäristä oli käytetty nimitystä "gege" ("nuori rouva", vuonna 1636 Hong Taiji määräsi, että keisarin tyttäriä oli tästedes nimitettävä "valtion prinsessoiksi" (mantšuksi "gurun gungju", . Nimitys oli harvoja poikkeuksia lukuun ottamatta käytössä dynastian loppuun saakka.


title: Hong Taiji

text: Syntyi Chongen 6. vuoden 12. kuukautena, toisin sanoen 1.–29.1.1642 välisenä aikana, kuoli Kangxin 43. vuoden 12. kuukautena, toisin sanoen 27.12.1704–24.1.2705 välisenä aikana. Äiti: Hilei, puoliso vuodesta 1653 lähtien Wu Sanguin poika Wi Yingdong.


title: Abahai

text: Abahai voi tarkoittaa seuraavia:


title: Vivere

text: Vivere on suomalaisen melodisen heavy metal -yhtye iRonican toinen studioalbumi. Se julkaistiin vuonna 2009 levymerkillä Gaga Goodies.


title: Vivere

text: Kaikki kappaleet säveltänyt ja sanoittanut Ville Palin sekä sovittanut iRonica.


title: Rihmastopahka

text: Rihmastopahka eli sklerootio on sienten talvehtimiselin. Se koostuu yleensä tiiviisti yhteenkasvaneista sienirihmoista, mutta voi olla koostunut myös löyhästi kasaantuneesta rihmoista. Rihmastopahka auttaa sientä selviämään vaikeiden aikojen kuten kuivien ja kylmien jaksojen ylitse toimien ravintovarastona ja lepomuotona. Kun olosuhteet paranevat se jatkaa lisääntymistä synnyttämällä itiöemiä, sienirihmoja tai alustapahkoja, joista sieni voi jatkaa leviämistään ympäristöönsä.


title: Rihmastopahka

text: Yksi tunnetuimmista rihmastopahkoista ovat viljoilla esiintyvät kotelosieni Claviceps purpurean aiheuttamat torajyvät, jotka kasvavat viljan siemenen tilalle ja saastuttavat viljasatoa. Mustien rihmastopahkojen sisältämät mykotoksiinit aiheuttavat myrkytyksiä tuotantoläimille ja ihmisille.


title: Rihmastopahka

text: Toinen tunnettu rihmastopahka on lehtipuiden lahottajasieni pakurikääpä.


title: Sähköpaperi

text:
Sähköpaperi (myös e-paperi tai sähkömuste) on näyttölaite, joka jäljittelee paperille painomusteella painettua tekstiä. Näytöissä ei ole taustavaloa, vaan se vaaleana heijastaa valoa kuten paperi. Kontrasti on paperia vastaava.
Nimestään huolimatta tekniikalla ei ole kuitenkaan mitään tekemistä paperin kanssa, vaan sähköpaperi on ohut ja taipuisa muovinen näyttö, joka muistuttaa muovitaskua. Sähköpaperia hyödynnetään muun muassa sähkökirjojen lukulaitteissa, taulutelevisioissa, älypuhelimissa ja pakkausmateriaalina.
E Ink Corporationin kehittämä E Ink on tekniikan ainoa kaupallisesti toimiva sovellus.


title: Sähköpaperi

text:
Tekniikkaa ovat kehittäneet ainakin yhdysvaltalainen E Ink Corporation, SiPix jonka E Ink myöhemmin osti, Bridgestone/Delta Delta Optoelectronics ja Philips.
Philips Research luopui tekniikan kehittämisestä 2005 ja myi sen patentteineen taiwanilaiselle Prime View Internationalille. Prime View International osti E Ink Corporationin vuonna 2009 215 miljoonalla dollarilla.


title: Sähköpaperi

text: E Ink Corporation julkaisi myös värillisen sähköpaperin nimeltä Triton vuonna 2012 ja vuonna 2015 ilmoitettiin Prism-nimisestä tekniikasta.


title: Jukka Harju

text: Jukka Harju (s. 1975) on Radion Sinfoniaorkesterin soolokäyrätorvensoittaja. Harju opettaa myös Sibelius-Akatemiassa sekä Metropolia Ammattikorkeakoulussa ja esiintyy säännöllisesti kamarimuusikkona ja solistina.


title: Jukka Harju

text: Kokkolasta kotoisin oleva Harju vaihtoi pianon käyrätorveen yhdeksänvuotiaana 1984 ja esiintyi jo kaksi vuotta myöhemmin Irlannin radio-orkesterin solistina EBU:n Nuorten solistien konsertissa Dublinissa. Hän opiskeli Sibelius-Akatemiassa ensin nuoriso-osastolla ja sitten Kalervo Kulmalan johdolla, sekä Wienissä Roland Bergerin johdolla.


title: Jukka Harju

text: Jukka Harju on toiminut RSO:n soolokäyrätorvensoittajana vuodesta 2008. Hän on lisäksi toiminut äänenjohtajana Claudio Abbadon johtamassa Gustav Mahler -orkesterissa, EU:n nuoriso-orkesterissa, Ranskan radion orkesterissa sekä Tukholman sinfoniaorkestereissa. Hän kuuluu myös The Golden Horns -käyrätorvikvartettiin. Harju on kantaesittänyt useita uusia teoksia, mm. tilaamansa Osmo Tapio Räihälän käyrätorvikonserton.


title: Jukka Harju

text: Harju on toiminut myös ohjaajana, leikkaajana ja kuvaajana Ylen video- ja tv-tuotannoissa.


title: Borneonharjakotka

text: Borneonharjakotka ("Spilornis kinabaluensis") on harjakotkien sukuun kuuluva kaakkoisaasialainen haukkalaji. Sitä tavataan Indonesiassa, Bruneissa ja Malesiassa.


title: Borneonharjakotka

text: Borneonharjakotkan populaation kooksi arvioidaan alle 15 000 yksilöä, ja kanta on pienenemässä. Siksi se on luokiteltu vaarantuneeksi. Sen uhkana on elinalueiden supistuminen metsänhakkuiden vuoksi.


title: Borneonharjakotka

text: Laji elää vuoristoisilla alueilla ikivihreissä metsissä 750–2 900 metrin korkeudessa. Joillakin alueilla sitä esiintyy samoilla seuduilla kuin harjakotkaa, ja silloin niiden elinpiirejä erottaa muutama sata metriä korkeudessa merenpinnasta.


title: Borneonharjakotka

text: Borneonharjakotkan pituus on 51–56 cm. Se on metsissä elävä pieni ja tumma haukka. Sen höyhenys on tummanruskea, ja alapuolella, siivissä ja niskassa on vaaleampia täpliä. Niskapuolella on suuri umbranruskea alue. Kurkku on musta. Pyrstö on melko pitkä, musta, ja siinä on leveä valkoinen raita. Siivet ovat pitkät, kärjissä on mustaa, lentosulkien tyvessä valkoista.


title: Espanjan vallankumous (1936)

text: Espanjan vallankumoukseksi kutsutaan Espanjassa vuonna 1936 maan sisällissodan aikana anarkistien hallitsemilla alueilla käynnistyneitä yhteiskunnallisia uudistuksia ja muutoksia. Sen aikana työläiset ja talonpojat kollektivisoivat muun muassa maatalouden ja teollisuuden anarkososialistisen mallin mukaisesti. Lisäksi alueelle perustetut neuvostot käynnistivät uudelleen kunnallisia palveluja, kuten joukkoliikennettä ja kouluja maan hallituksen toiminnan osittain lamaannuttua sodan johdosta.


title: Espanjan vallankumous (1936)

text: Espanjan vallankumouksen aikana luotiin yksi harvoista maailmassa toteutuneista anarkistista yhteiskunnista. Lyhytaikaiseksi jäänyttä yhteiskuntajärjestelmää on aikalaiskertomusten mukaan yleisesti pidetty onnistuneena, joskin sisällissodan luonteesta johtuen siitä raportoivat lähinnä maassa vierailleet vasemmistolaiset toimittajat ja poliitikot. Joidenkin lähteiden mukaan esimerkiksi Aragonian maakunnassa tuottavuus nousi noin 20 prosenttia ja Kataloniassa onnistuttiin saavuttamaan täystyöllisyys. Kollektivisoinnin yhteydessä muun muassa lakkautettiin yritysten jopa 10-20-kertaisesti tavallisiin työläisiin verrattuna ansaitsevien johtohenkilöiden virat. Näin työläisten palkkoja pystyttiin nostamaan parhaimmillaan parikymmentä prosenttia. Kollektivisointi ulottui myös pienyrityksiin, kuten hotelleihin ja ravintoloihin, jotka toimivat teollisuuden tapaan työntekijöidensä hoitamina.


title: Espanjan vallankumous (1936)

text: Vallankumous uloittui lähinnä Katalonian, Aragonian ja Andalusian maakuntien alueelle sekä myös joihinkin muihin osiin Levantea. Kataloniassa noin 75% taloudesta oli työntekijöiden hallussa. Erityisen tunnettu oli anarkosyndikalistisen CNT-ammattiliiton hallitsema Barcelona, jota englantilainen kirjailija George Orwell kuvasi vuonna 1938 ilmestyneessä sotareportaasissaan "Katalonia, Katalonia". CNT:n lisäksi uudistuksia organisoi lähinnä FAI -anarkistiryhmä, sekä jossakin määrin myös sosialistinen UGT -ammattiliitto. Vallankumouksen erikoisuuksiin kuului, että sitä vastustivat Neuvostoliiton tukemat kommunistit, jotka kampanjoivat yksityisomistuksen lakkauttamista vastaan. Heidän mukaansa kapitalismi piti lakkauttaa vasta voitetun sisällissodan jälkeen, mutta todellisena syynä olivat kommunistien omat valtapyrkimykset.


title: Espanjan vallankumous (1936)

text: Talouden lisäksi uudistukset vaikuttivat myös muualle yhteiskunnaliseen elämään. George Orwell kertoo "Katalonia, Katalonia" -teoksessaan, miten esimerkiksi "señor" ja "don" -puhuttelunimen käyttö lopetettiin ja ihmiset kohtelivat toisiaan tasa-arvoisina luokkarajojen hävitessä. Osittain tämä johtui myös siitä, että suuri osa vauraimmasta väestöstä ja yläluokasta oli paennut alueelta. Orwellin mukaan myös lähes kaikki kirkot oli tuhottu ja niiden sisustus poltettu. Joissakin paikoissa oli luovuttu rahan käytöstä. Se oli korvattu kupongeilla, joilla niiden haltija sai hyödykkeitä tarpeensa mukaan.


title: Espanjan vallankumous (1936)

text: Espanjan vallankumous tuli päätökseensä toukokuussa 1937 jo kahta vuotta ennen sisällissodan loppumista, kun anarkistit ja heidän liittolaisenaan ollut trotskilainen POUM-puolue hävisi Barcelonan toukokuuksi kutsutun aseellisen valtataistelun tasavaltalaisten hallitukselle ja Espanjan kommunistisen puolueen stalinisteille.


title: Palava enkeli

text: Palava enkeli on aiemmin useissa elokuvissa apulaisohjaajana toimineen Lauri Törhösen ensimmäinen pitkä ohjaus vuodelta 1984. Sen käsikirjoitus perustuu Hannele Törrösen alkuperäisaiheeseen.


title: Palava enkeli

text: Elokuvan idean Törhönen sai psykologi Hannele Törröseltä, joka työskenteli Joensuun lähellä psykiatrisessa sairaalassa. Elokuva oli menestys, koko vuoden toiseksi katsotuin kotimainen. Pääosanäyttelijä Riitta Viiperi oli ammatiltaan malli, ja hänen valintaansa kritisoitiin, mutta hän sai roolityöstään kuitenkin kansainvälistäkin tunnustusta.


title: Palava enkeli

text: Pertti Lumirae (Suomen Sosialidemokraatti) kiitti elokuvaa tiiviydestä ja uskottavuudesta, kun taas Mikael Fräntin (Helsingin Sanomat) mielestä se on "tahattoman koominen farssi ja loppuaan kohden traagisia sävyjä tavoitteleva kevyt ongelmafilmi". Fräntin kritiikki herätti keskustelua, ja terveydenhoitoalan ammattilaiset nousivat puolustamaan sitä. Muun muassa lääkäri Simo Kokko kirjoitti Helsingin Sanomien yleisönosastossa: "[- -] Kun huomaa olevansa aivan eri mieltä tunnettujen kriitikkojen kanssa, epäilee tietysti aina ensiksi itseään ja omia hoksottimiaan. Tässä tapauksessa herää kuitenkin ajatus siitä, että kriitikot ovat halunneet väen väkisin psykoosin olevan jotakin paljon elokuvallisempaa ja hallitumpaa kuin se traaginen todellisuudessa tavattava murtumistapahtuma onkaan."


title: Syrjäsalmen kalliomaalaus

text: Syrjäsalmen kalliomaalaus sijaitsee Saimaalla Ummistonveden äärellä Puumalassa Etelä-Savossa. Kalliomaalauksessa on kuviota maalattu laajalle alueelle, vaikka tunnistettavia kuvioita on vain muutama. Maalaus on kivikaudelta ja sen löysivät Lauri ja rouva Arvola vuonna 1977.


title: Syrjäsalmen kalliomaalaus

text: Maalauskallio sijaitsee Syrjälahdessa, joka on Saimaaseen kuuluvan Ummistonveden Syrjäsalmen pohjoisoassa olevan Syrjäsaaren takana, ja joka sijaitsee Viljakansaaren länsiosassa. Syrjäsaaren takana lahti kapenee ennen lahdenperää Syrjäsalmeksi, joka jää kahden kallion väliin. Maalauskallio on salmen itärannalla salmen ylittävän tien pohjoispuolella.


title: Syrjäsalmen kalliomaalaus

text: Maalaukset sijaitsevat korkean kallion lievästi eteenpäin kallistuvassa pystyseinässä ja melko korkealla. Kallion pinta on jääkauden hiomaa, mutta sen pinnasta on irronnut lohkareita maahan. Kallion edessä onkin louhikkoa, joka on peittynyt maa-aineksella ja muodostaa järvenrantaan metsäisen terassin. Maalauspaikalle pääsee sekä vesitse että läheiseltä maantieltä 15169, jonne on matkaa viitoitettua polkua pitkin 200 metriä. Paikalle on pystytetty opastaulu.


title: Syrjäsalmen kalliomaalaus

text:
Nykyään maalauskallion juurelle pääsee kulkemaan jalan, mutta muinaisina aikoina, kun Saimaan vedenpinta oli nykyistä korkeammalla, järvi ulottui pystykalliolle saakka. Tällöin maalaaminen oli mahdollista jään päällä seisten tai veneestä käsin. Eräiden kuvioiden suuri korkeus mahdollistaa niiden ajoittamisen vedenpinnan korkeuden avulla, mikäli kuviot on aikoinaan maalattu veneessä istuen tai järvenjäällä seisten.
Maalauskenttä voidaan jakaa korkeuden mukaan kolmeen vaakasuuntaiseen alueeseen, joissa kuvioiden keskittymä sijaitsee suuren punaväriläikän kohdalla. Kauimmaisten kuvioiden vaakasuuntainen etäisyys on silloin 11 metriä ja jossa pystysuunnassa ylin kuvio sijaitsee 5,5 metrin korkeudella ja alin 1,5 metrin korkeudella. Kuvioita on maalausalueelta löytynyt harvakseltaan.


title: Syrjäsalmen kalliomaalaus

text: Ylimpänä sijaitsee joukko kuviokatkelmia, joista yksi esittänee venekuviota. Aivan punaväriläikän yläpuolella keskialueella on seuraava kuviokeskittymä. Ylinnä erottuu selkeästi ihmishahmo, joka on maalattu kuin sormella viivoja vetäen. Sen pää on tehty pyörittämällä maalia ympyräksi. Ihmisen lähellä on muita kuvioiden katkelmia, joista ei voi sanoa mitään. Keskittymän alareunalla on myös toinen ihmishahmo. Tämän pää on maalattu renkaaksi ja renkaan sisälle on vedetty pari jälkeä. Vartalon viivat eivät ole säilyneet ehjinä. Ihmisen vasemmalla puolella on eläinhahmo, joka katsoo vasemmalle. Se voi esittää hirveä.


title: Syrjäsalmen kalliomaalaus

text: Siirryttäessä tästä kohtaa muutama metri vasemmalle, löytyy uusi kuvioryhmä, jonka kuvioita ei pysty tunnistamaan. Äärimmäisenä vasemmalla, missä rantakaistale loppuu, löytyy vielä kaksi ehjää kuviota. Ne sijaitsevat korkealla kallioseinämässä. Vierekkäin on maalattu kaksi ihmishahmoa, jotka seisovat jalat suorina voimakkaassa haara-asennossa. Vasen hahmo on selvästi pitkäjalkaisempi kuin lyhyempi hahmo. Molemmilla on ympyräpäät ja kädet levittäytyvät sivuille kuin linnun kaarevat siivet.


title: Style of Eye

text: Style of Eye, oikealta nimeltään Linus Eklöw, on ruotsalainen dj ja musiikkituottaja.


title: Style of Eye

text: Style of Eye julkaisi debyyttialbuminsa, "Duck, Cover And Hold", vuonna 2008. Hän osallistui myös Icona Popin ”I Love It" -kappaleen kirjoittamiseen ja tuottamiseen.


title: Marco Minghetti

text: Marco Minghetti (8. marraskuuta 1818 Bologna, Kirkkovaltio – 10. joulukuuta 1886 Rooma) oli italialainen poliitikko, joka toimi Italian pääministerinä vuosina 1863–1864 ja 1873–1876.


title: Marco Minghetti

text: Minghetti opiskeli Bolognan yliopistossa, mutta omistautui pian sen jälkeen politiikalle. Hän toimitti Bolognassa "Il Feldineo" -nimistä maltillista liberaalia sanomalehteä ja kannatti poliittisia reformeja Kirkkovaltiossa. Minghetti valittiin vuoden 1847 lopussa Kirkkovaltion Consulta-neuvostoon ja maaliskuussa 1848 uudistusmielinen paavi Pius IX nimitti hänet yleisten töiden ministeriksi Giacomo Antonellin johtamaan hallitukseen. Minghetti erosi kuitenkin vielä samana vuonna ja liittyi esikuntaupseerina Sardinian kuningaskunnan armeijaan, joka taisteli Pohjois-Italiassa itävaltalaisia vastaan. Vuoden 1848 lopussa hän palasi Roomaan. Vallankumousliikehdinnän epäonnistuttua Italiassa Minghetti vietti seuraavat vuodet matkustelemalla sekä kirjoiittelemalla kansantaloudellisia tutkimuksia.


title: Marco Minghetti

text: Vuonna 1859 Sardinian kuningaskunnan pääministeri Camillo Cavour nimitti Minghettin ulkoministeriönsä pääsihteeriksi. Hän toimi myös puhemiehenä Kirkkovaltiosta irtautuneen Romagnan maakunnan kansalliskokouksessa, joka päätti alueen yhdistämisestä Sardiniaan. Marraskuusta 1860 elokuuhun 1861 hän toimi Sardinian ja sen seuraajavaltioksi perustetun Italian kuningaskunnan sisäministerinä. Joulukuussa 1862 Minghetti nimitettiin valtiovarainministeriksi ja maaliskuussa 1863 hän seurasi Luigi Carlo Farinia pääministerinä. Minghetti teki 15. syyskuuta 1864 Ranskan keisari Napoleon III:n kanssa sopimuksen, jonka mukaan Ranska vetäisi miehitysjoukkonsa pois Roomasta vastineena Italian pääkaupungin siirtämiselle Torinosta Firenzeen. Koska sopimus merkitsi samalla luopumista vaatimuksista liittää Rooma yhdistyneeseen Italiaan, se herätti Italiassa voimakasta arvostelua. Lisäksi erityisesti torinolaiset olivat tyytymättömiä pääkaupungin aseman menetykseen. Seurauksena Minghetti joutui eroamaan vain viikkoa myöhemmin, 23. syyskuuta.


title: Marco Minghetti

text: Minghetti toimi 1868–1869 Italian lähettiläänä Lontoossa ja toukokuusta marraskuuhun 1869 Italian maatalousministerinä. Kesällä 1873 hän palasi oikeistohallituksen pääministeriksi. Hän otti itselleen myös valtiovarainministerin salkun, ja onnistui siinä ominaisuudessa tasapainottamaan valtion budjettia. Minghettin toisen hallituksen horjuva sisäpolitiikka kuitenkin johti lopulta sen kaatumiseen maaliskuussa 1876 ja pääministeriksi tuli vasemmistolainen Agostino Depretis. Minghetti esiintyi tämän jälkeen vielä joidenkin vuosien ajan Italian oikeisto-opposition johtajana.


title: Myh’ailo Koval

text: Myh’ailo Koval on ukrainalainen kenraaliluutnantti, joka nimitettiin Ukrainan väliaikaiseksi puolustusministeriksi 25. maaliskuuta 2014 sen jälkeen, kun edellinen puolustusministeri Ihor Tenjuh’ erotettiin virastaan Krimin kriisin aikana. 3. heinäkuuta 2017 Ukrainan uudeksi puolustusministeriksi nimitettiin Valeri Heletei.


title: Pikku pelimannista viulun kuninkaaksi

text: Pikku pelimannista viulun kuninkaaksi on Toivo Särkän ohjaama elokuva vuodelta 1949. Se kertoo viulutaiteilija Heimo Haiton nuoruudesta. Siihen sisältyy lyhennettynä elokuva "Pikku pelimanni" ja 15 minuutin mittainen jatko, joka tehtiin, kun Yhdysvalloissa asunut Haitto oli käymässä Suomessa.


title: Pikku pelimannista viulun kuninkaaksi

text: Elokuva sai kiitosta aikalaisarvioissa. Muun muassa Paula Talaskivi (Helsingin Sanomat) kirjoitti sen olevan ”harvinaisen mieluisa uusi ja samalla vanha tuttavuus”.


title: Pikku pelimannista viulun kuninkaaksi

text: "Video-oppaassa" vuodelta 1994 Olavi Similä pitää elokuvaa luonnottomasti näyteltynä ja naiivin pateettisena ja antaa sille yhden tähden viidestä, mikä vastaa sanallista arviota ”huono”.


title: Pieni Olhavanjoki

text: Pieni Olhavanjoki () on Olhavanjoen oikeanpuoleinen (itäinen) haara Novgorodin alueella Venäjällä. Pieni Olhavanjoki on 17 km pitkä. Se laskee Olhavanjokeen 2 km Ilmajärvestä pohjoiseen Rurikinlinnan vierestä. Se halkaisee Novgorodin niin, että kaupungin itäinen osa sijaitsee saarella. Se liittyy uudelleen Olhavanjokeen Hutinin luostarin pohjoispuolella. Sivujoen nimi Malyi Volhovets on suomeksi Pieni Olhavanjoki, joka viittaa päähaaraan eli Olhavanjokeen.


title: Nana (kirja)

text: Nana on ranskalaisen kirjailijan Émile Zolan romaani, jota pidetään tekijänsä tunnetuimpana kirjana. "Nana" ilmestyi vuonna 1880 ja on yhdeksäs osa Les Rougon-Macquart -kirjasarjaa. Romaanin päähenkilö Nana on pariisilainen näyttelijätär ja prostituoitu, joka valloittaa miehet lumoavalla kauneudellaan ja riuduttaa rikkaimmatkin miehet köyhiksi tuhoten heidän elämänsä. "Nana" oli heti ilmestyttyään huikea menestys ja sitä myytiin puolessa vuodessa 150 000 kappaletta. Uskaliaan sisältönsä takia teos herätti närkästystä ja aiheutti suurta kohua.


title: Nana (kirja)

text: Kirjan päähenkilö Nana on pääesiintyjä ranskalaisen Variétés-teatterin uudessa näytelmässä ”Vaalea Venus”. Nana ei osaa laulaa eikä tanssia, mutta hurmaa ensi-illassa Pariisin eliitin huumaavalla kauneudellaan. Nana on samanaikaisesti sekä hurmaava näyttelijätär, että korkeatasoinen prostituoitu ja yönsä hän viettää eri miesten kanssa. Nanan kamarineiti Zoé hoitaa hänen kotiaan, ottaa vastaan vieraita ja avustaa Nanaa esimerkiksi pukeutumisessa.


title: Nana (kirja)

text: ”Vaalea Venus” ja Nana kohoavat koko Pariisin puheenaiheeksi ja kiinnostuksenkohteeksi. Nana järjestää suuret illalliset, joihin hän kutsuu yläluokan edustajia tehdäkseen vaikutuksen heihin. Siellä hän tutustuu moniin henkilöihin, mm. Léon Faucheryyn, joka on Le Figaron pakinoitsija, tämän serkkuun Hector de la Faloiseen, sekä kreivi Muffat de Beauvilleen. Kirjan aikana erityisesti kreivi Muffat kiintyy Nanaan ja ostaa tälle mahtavan talon kaikkine mukavuuksineen, minkä johdosta Nanasta tulee osa yläluokkaa. Siitä huolimatta Nana tuo yhä taloonsa miehiä. Vähitellen Nana kylvää tuhoa ympärilleen riuduttamalla miehet köyhiksi. Hän pitää miehiä pilkkanaan ja tuhoaa heidän elämänsä.


title: Nana (kirja)

text:
Tarinan lopussa Nana lähtee tapaamaan sairasta poikaansa, saa tältä tappavan tartunnan ja kuolee siihen. Nanan kuolema yllättää kaikki ja hänen surkea loppunsa vie päätökseen hänen loisteliaan elämänsä.
Puolimaailmannaisia:


title: Nana (kirja)

text: Näyttelijättäriä:


title: Nana (kirja)

text: Näyttelijöitä:


title: Nana (kirja)

text: Muita henkilöitä:Zola, Émile. 1982. Nana. Helsinki: KK laakapaino.


title: Giacomo Antonelli

text: Giacomo Antonelli (2. huhtikuuta 1806 Sonnino, Kirkkovaltio – 6. marraskuuta 1876 Vatikaani) oli italialainen kardinaali, joka toimi Kirkkovaltion pääministerinä vuonna 1848 sekä Pyhän istuimen kardinaalivaltiosihteerinä vuosina 1848–1876. Hän pyrki säilyttämään paavin maallisen maallisen vallan ja vastusti Italian yhdistymistä.


title: Giacomo Antonelli

text: Antonellia ei koskaan virallisesti kutsuttu papinvirkaan. Opiskellessaan Rooman seminaarissa hän kuitenkin teki vaikutuksen paavi Gregorius XVI:een, joka auttoi hänet valtiolliselle uralle ja nimitti hänet vuonna 1845 Kirkkovaltion valtiovarainhoitajaksi. Vaikka Antonelli alun perin esiintyi vanhoillisena, hän ryhtyi tukemaan vuonna 1846 uudeksi paaviksi tulleen Pius IX:n ajamia liberaaleja uudistuksia ja saavutti samalla suuren vaikutusvallan. Pius nimitti hänet vuonna 1847 kardinaaliksi. Antonelli osallistui 14. maaliskuuta 1848 annetun Kirkkovaltion edistyksellisen perustuslain valmisteluun ja hänestä tuli ensimmäisen uuden perustuslain alaisen hallituksen pääministeri. Hän tuki aluksi Italian kansallista liikettä lähettämällä paavin laivaston taistelemaan Lombardiaan Sardinian rinnalla Itävaltaa vastaan, mutta pian hän alkoi jarruttaa liberaalia kehitystä ja Kirkkovaltion joukkojen antuduttua Vicenzassa 16. kesäkuuta hän ylipuhui Pius IX:n tuomitsemaan sodan katolista Itävaltaa vastaan.


title: Giacomo Antonelli

text: Kansanjoukkojen kuohunta pakotti Antonellin eroamaan pian pääministerin tehtävistä ja kaatoi Kirkkovaltion seuraavatkin hallitukset, mutta Piuksen tärkeimpänä neuvonantajana Antonelli säilytti otteen Rooman politiikasta. Kun vallankumoukselliset murhasivat marraskuussa 1848 pääministeri Pellegrino Rossin, Antonelli suunnitteli paavin paon Roomasta Gaetaan, missä Pius nimitti hänet virkaa tekeväksi valtiosihteerikseen. Palattuaan yhdessä paavin kanssa takaisin Roomaan 12. huhtikuuta 1850 hänet vahvistettiin pysyvästi tähän virkaan ja hän hoiti sitä kuolemaansa asti. Toimiessaan samalla myös valtioneuvoston puheenjohtajana Antonelli johti Kirkkovaltion maallista hallitusta lähes yksinään siihen saakka, kunnes koko valtio lakkasi olemasta vuonna 1870. Paavin ulkosuhteita hän hoiti niin ikään kuolemaansa asti.


title: Giacomo Antonelli

text: Antonelli palautti paavin auktoriteetin Kirkkovaltiossa kovilla poliisitoimilla. Hän päätti ehkäistä vastaisuudessa uudet yritykset luoda Kirkkovaltioon perustuslaillinen hallinto, sillä hänen mielestään paavia ei voinut asettaa maallikoista muodostuvan parlamentin alaiseksi eikä paavin maallista ja uskonnollista valtaa voinut erottaa toisistaan. Antonellin diplomatia tähtäsi siihen, että Ranskan keisari Napoleon III säilyisi paavin liittolaisena, sillä se näytti olevan ainoa keino säilyttää paavin maallinen valta Keski-Italiassa Italian yhdistymisprosessin keskellä. Hän pyrki välttämään kaikkia erimielisyyksiä Ranskan kanssa ja vastusti jopa paavin oman armeijan perustamista vuonna 1860, koska se olisi ärsyttänyt ranskalaisia. Paavin armeija hajotettiin vuonna 1870, jolloin Italian joukot miehittivät Rooman Vatikaania lukuun ottamatta. Kuollessaan Antonelli jätti jälkeensä suuren henkilökohtaisen omaisuuden ja 45 miljoonan liiran valtionvelan Vatikaanille. Hänen epäsovinnaisesta yksityiselämästään liikkui tuolloin huhuja, ja vuonna 1877 hänen tyttärenään esiintynyt kreivitär Lambertini aiheutti skandaalin yrittäessään vaatia oikeusteitse itselleen osuutta hänen perinnöstään.


title: 1-klooributaani

text: 1-Klooributaani eli butyylikloridi (CHCl) on butaanin kloorattu johdannainen. Yhdistettä voidaan käyttää liuottimena ja orgaanisissa synteeseissä lähtöaineena.


title: 1-klooributaani

text: 1-Klooributaani on huoneenlämpötilassa väritön neste. Se liukenee veteen vain niukasti, mutta liukenee paremmin orgaanisiin liuottimiin. 1-Klooributaani reagoi hitaasti veden kanssa hydrolysoituen butanoliksi. Se reagoi eräiden metallien kanssa, esimerkiksi magnesium muodostaa Grignard-reagensseihin kuuluvaa butyylimagnesiumkloridia ja litium n-butyylilitiumia.


title: 1-klooributaani

text: Butyylikloridi on ihoa, silmiä ja hengitysteitä ärsyttävä yhdiste ja sille altistuminen voi aiheuttaa kurkkukipua, hengenahdistusta ja ihon ja silmien punoitusta.


title: 1-klooributaani

text: 1-Klooributaania voidaan valmistaa butaanista klooraamalla fotokemiallisesti. Tässä reaktiossa syntyy myös 2-klooributaania eikä sitä käytetä nykyään teollisessa mittakaavassa. Sen sijaan prosessissa voidaan käyttää katalyyttinä alumiinioksidia. Toinen tapa syntetisoida yhdistettä on butanolin reaktio vetykloridin kanssa joko ilman katalyyttiä tai käyttäen katalyyttinä sinkkikloridia tai fosforipentakloridia.


title: 1-klooributaani

text: 1-Klooributaani liuottaa hyvin rasvoja ja öljyjä ja sitä käytetään teollisuudessa liuottimena. Lisäksi yhdisteestä voidaan valmistaa alkyloituja aromaattisia yhdisteitä Friedel–Crafts-alkyloinnilla, organometalliyhdisteitä ja tributyylitinaoksidia.


title: Pellegrino Rossi

text: Pellegrino Luigi Odoardo Rossi (13. heinäkuuta 1787 Carrara – 15. marraskuuta 1848 Rooma) oli italialainen oikeusoppinut ja poliitikko, joka osallistui politiikkaan Sveitsissä, Ranskassa ja vallankumousvuonna 1848 lyhyen aikaa Kirkkovaltiossa.


title: Pellegrino Rossi

text: Rossi toimi vuodesta 1812 rikosoikeuden professorina Bolognan yliopistossa. Tuettuaan Joachim Murat’ta ja ranskalaisia hän joutui vuonna 1815 pakenemaan Geneveen, jossa hän sai 1819 professorin viran ja toimi kantonin neuvoston jäsenenä. Vuonna 1832 hän esitti Sveitsin liittokokoukselle eli tagsatzungille perustuslakiesityksen, joka tunnetaan nimellä "Charte Rossi", mutta se hylättiin. Sen jälkeen Rossi muutti Ranskaan ja sai Ranskan kansalaisuuden. Hän toimi vuodesta 1834 kansantaloustieteen professorina Collège de Francessa sekä valtio-opin professorina Pariisin École de droit’ssa. Rossi jätti professuurinsa saadessaan 1838 Ranskan päärin arvon ja kaksi vuotta myöhemmin hänestä tuli Ranskan valtioneuvoston jäsen. Hänet lähetettiin 1845 Ranskan lähettilääksi Roomaan ja korotettiin hieman myöhemmin ranskalaiseksi kreiviksi.


title: Pellegrino Rossi

text: Rossi menetti asemansa ranskalaisena diplomaattina vuonna 1848 puhjenneen helmikuun vallankumouksen seurauksena, mutta paavi Pius IX kutsui hänet ministeriksi Kirkkovaltion hallitukseen. Syyskuussa 1848 hänestä tuli pääministeri. Hän yritti toteuttaa perustuslaillisia uudistuksia ja kannatti paavin johtamaa Italian valtioliittoa, mutta kohtasi kansalaisten tiukan vastarinnan. Hänet murhattiin 15. marraskuuta parlamentin istuntosalin portailla. Rossin murha käynnisti tapahtumasarjan, jonka seurauksena Roomassa puhkesi kansannousu, paavi Pius IX pakeni kaupungista ja kansalliskokous julisti Rooman helmikuussa 1849 lyhytikäiseksi tasavallaksi.


title: Jon

text: Jon on monessa maassa yleinen miehen etunimi. Nimi on todennäköisesti syntynyt lyhentymänä nimestä Jonas tai Jonatan, mutta se saattaa myös olla muunnos Johannes-nimen englanninkielisestä muodosta John. Islannissa nimi esiintyy muodossa Jón.


title: Jon

text: Suomessa nimi Jon Väestörekisterikeskuksen tietojen mukaan annettu vuoden 2009 loppuun mennessä noin 900 henkiölle.


title: Jon

text: Jonin nimipäivä on 1700-luvun lopulla ollut muutamana vuotena 29. maaliskuuta, joka nykyäänkin on Joonaksen nimipäivä. Nykyisin, vuodesta 2000 lähtien, nimipäivä on suomenruotsalaisen kalenterin mukaan Johanneksen päivänä 24. kesäkuuta.


title: Raffaele Cadorna

text: Raffaele Cadorna (9. helmikuuta 1815 – 6. helmikuuta 1897) oli italialainen kenraali, joka oli mukana Italian yhdistymiseen liittyneissä sodissa.


title: Raffaele Cadorna

text: Cadorna osallistui Sardinian armeijan upseerina vuosien 1848–1849 sotaan Itävaltaa vastaan sekä 1855 Krimin sotaan. Vuoden 1859 sodan aikana hän palveli everstiluutnanttina Sardinian pääesikunnassa ja sai sodan jälkeen ylennyksen kenraaliksi. Vuonna 1861 Cadorna toimi Sisilian sotilaskäskynhaltijana. Vuoden 1866 sodassa hän oli kenraali Enrico Cialdinin alaisena. Cadorna komensi joukkoja, jotka valtasivat 20. syyskuuta 1870 Rooman ja saattoivat siten Italian yhdistymisen päätökseen. Hän toimi siirtymäajan Rooman sotilaskuvernöörinä.


title: Raffaele Cadorna

text: Raffaele Cadornan veli oli poliitikko Carlo Cadorna. Ensimmäisessä maailmansodassa ansioitunut marsalkka Luigi Cadorna oli Raffaele Cadornan poika.


title: Theodor Sörensen

text: Carl Theodor Sörensen (alk. Sørensen; 19. joulukuuta 1846 Tanska – 28. syyskuuta 1914 Viipuri, Suomen suuriruhtinaskunta) oli tanskalais-suomalainen urkuri, säveltäjä ja orkesterinjohtaja, joka vaikutti erityisesti Porin ja Viipurin musiikkielämään.


title: Theodor Sörensen

text: Theodor Sörensen syntyi Tanskassa vuonna 1846, ja hän oli oman ilmoituksensa mukaan opiskellut sävellystä muun muassa Niels Gaden johdolla, samoin kuin urkujen- ja pianonsoittoa. Hän saapui Suomeen kesällä 1867 Tukholmasta ja aikoi matkustaa Helsinkiin ja edelleen Pietariin konsertoimaan, mutta kesä ei ollut suosiollista aikaa konserteille – niinpä Sörensen asettui Turkuun. Hän toimi musiikinopettajana ja järjesti ja johti konsertteja, joissa esitettiin myös hänen omia sävellyksiään. Hän siirtyi Turusta Poriin ja Kristiinankaupunkiin ja esiintyi myös Helsingissä.


title: Theodor Sörensen

text: Sörensenin ensimmäinen sinfonia esitettiin vuonna 1873 Turussa; sävellyksestä ovat säilyneet ensimmäisen osan äänilehdet. Seuraavana vuonna hänet valittiin urkuriksi Poriin. Hän toimi aktiivisesti kaupungin musiikkielämässä, ja vuonna 1878 Poriin perustettiin hänen aloitteestaan orkesteri "Musikaliska sällskapet i Björneborg". Hän jatkoi säveltämistä, suurimpana työnään toinen sinfonia Es-duuri. Kantaesitys 2. toukokuuta 1882 sai Helsingissä innostuneen vastaanoton.


title: Theodor Sörensen

text: Vuonna 1883 Sörensen alkoi hoitaa Viipurissa ruotsalais-saksalaisen seurakunnan urkurinvirkaa ja alkoi myös järjestää kaupungin musiikkielämää: hän perusti kuoron ja orkesterin. Samalla hän jatkoi sävellystyötä, ja hän oli 1880-luvulla kenties Suomen merkittävin orkesterisäveltäjä.


title: Theodor Sörensen

text: Vuonna 1889 Sörenseniä syytettiin plagioinnista: Karl Flodin väitti lehtikirjoituksessaan, että Sörensenin "Romanssi" viululle ja pianolle oli tarkka kopio tanskalaisen Emil Hartmannin viulukonserton toisesta osasta. Myös Sörensenin teos "Winter und Lenz" osoittautui plagiaatiksi. Kopiointikohu katkaisi Sörensenin lupaavan uran. Yleisön painostuksen takia hän joutui luopumaan kapellimestarin tehtävistä; taustalla saattoi myös olla kauna ruotsinkielistä yläluokkaa kohtaan. Hän jatkoi kuitenkin työtään urkurina ja lyseon musiikinopettajana.


title: Theodor Sörensen

text: Aikanaan viipurilaiset leppyivät Sörensenille, ja vuonna 1893 häneltä tilattiin juhlakantaatti suomalaisen seurakunnan uuden kirkon vihkiäisiin.


title: Theodor Sörensen

text: Sörensenin sävellyksiä ei juuri ole säilynyt. Orkesteriteosten käsikirjoitukset katosivat tai tuhoutuivat Viipurissa talvisodan aikana, sillä niitä säilytettiin arkussa tyttären ullakolla.


title: Theodor Sörensen

text: Theodor Sörensen avioitui vuonna 1874 Agnes Octava Ugglan kanssa. Heille syntyi tytär Edith ja poika Torsten.


title: Giovanni Lanza

text: Giovanni Lanza (15. helmikuuta 1810 Casale Monferrato, Piemonte – 9. maaliskuuta 1882 Rooma) oli italialainen poliitikko, joka toimi Italian pääministerinä vuosina 1869–1873.


title: Giovanni Lanza

text: Lanza valmistui Torinon yliopistosta lääketieteen tohtoriksi ja toimi sen jälkeen lääkärinä ja maanviljelijänä kotiseudullaan Piemontessa. Vuonna 1848 hän liittyi vapaaehtoisena Itävaltaa vastaan sotineeseen Sardinian armeijaan ja hänet valittiin myös edustajaksi Sardinian kuningaskunnan edustajakamariin. Hän vastusti vuoden 1849 rauhansopimusta Itävallan kanssa ja kohosi pian edustajakamarissa yhdeksi keskusta-vasemmiston johtajista. Lanza valittiin 1853 kamarin varapuhemieheksi ja hänet nimitettiin 1855 opetusministeriksi sekä 1858 valtiovarainministeriksi Camillo Cavourin hallitukseen. Hän oli myös useissa myöhemmissä hallituksissa jossain edellämainituista tehtävistä sekä puhemiehenä edustajakamarissa, joka julisti maaliskuussa 1861 Italian kuningaskunnan perustetuksi.


title: Giovanni Lanza

text: Yhdistyneessä Italiassa Lanza toimi 1864–1865 Alfonso La Marmoran hallituksen sisäministerinä, missä ominaisuudessa hän muun muassa hoiti pääkaupungin siirtämisen Torinosta Firenzeen. Sen jälkeen hän toimi uudelleen edustajainkamarin puhemiehenä. Pääministeriksi hän kohosi 14. joulukuuta 1869, ja otti samalla itselleen myös sisäministerin salkun. Lanzan pääministerikauden merkittävin tapahtuma oli Rooman valtaaminen 20. syyskuuta 1870 ja pääkaupungin siirtäminen sinne seuraavana vuonna, minkä katsottiin saattaneen Italian yhdistymisen päätökseen. Lanza auttoi myös kokoamaan Italian keskusta-vasemmistoa ja oli laajalti kunnioitettu. Hänen hallituksensa kuitenkin kaatui heinäkuussa 1873 oikeiston ja radikaalin vasemmiston yhteiseen epäluottamuslauseeseen.


title: Eetu Pesonen

text: Eetu Pesonen (s. 24. marraskuuta 1991 Tampere) eli Eeddspeaks on suomalainen videobloggaaja.


title: Eetu Pesonen

text: Pesosella oli marraskuussa 2015 suomalaisista vloggaajista kolmanneksi eniten tilaajia. Hänellä on myös pelikanava nimeltään Eeddplays ja lisäksi koosteet livelähetysten kohokohdista kokoava Eeddtwitch-kanava.


title: Eetu Pesonen

text: Pesonen opiskeli Vaskivuoren lukiossa medialinjalla. Hän aloitti vloggaamisen 4. helmikuuta 2012, ja hänen ensimmäisen vloginsa nimi oli ”täst tää nyt sitte lähtee, tai jotain”. Eeddspeaks voitti kaksi Tube Awards -palkintoa, jotka jaettiin Tubecon-tapahtumassa Hartwall Arenalla elokuussa 2014. Hän voitti sekä Vuoden action- että Vuoden pelaaja -palkinnot, joista jälkimmäisen hän voitti pelikanavallaan Eeddplays.


title: Benedetto Cairoli

text: Benedetto Cairoli (28. tammikuuta 1825 Pavia, Lombardia – 8. elokuuta 1889 Napoli) oli italialainen poliitikko, joka toimi Italian pääministerinä vuosina 1878 ja 1879–1881.


title: Benedetto Cairoli

text: Cairoli osallistui vallankumousvuoden 1848 aikana lombardialaisten opikelijoiden protesteihin Itävaltaa vastaan. Hän kuului 1859–1860 Garibaldin vapaaehtoisiin ja haavoittui Palermon valtauksen yhteydessä. Hän oli vuosina 1860–1864 ja 1867–1870 Italian parlamentin edustajakamarissa Pavian edustajana ja kuului Garibaldin tavoin jyrkkään vasemmistoon. Cairoli valittiin maaliskuussa 1878 edustajakamarin puhemieheksi, mitä hän siirtyi pian pääministeriksi Agostino Depretisin tilalle ja otti samalla itselleen ulkoministerin salkun. Cairoli haavoittui Giovanni Passannanten kuningas Umberto I:ä vastaan 17. marraskuuta 1878 Napolissa tekemässä murhayrityksessä, kun hän yritti suojata kuningasta. Tämä lisäsi hänen suosiotaan, mutta hänen hallituksensa kuitenkin kaatui kuukautta myöhemmin hänen kilpailijoidensa muodostettua liittouman sitä vastaan.


title: Benedetto Cairoli

text: Toisen kerran Cairoli toimi pääministerinä heinäkuusta 1879 toukokuuhun 1881. Hänen hallituksensa politiikka oli melko tehotonta ja sitä haittasi Italian vasemmiston eripuraisuus. Cairolin varsinaiseksi kompastuskiveksi muodostui ulkopolitiikka, jossa hänen syytettiin suhtautuvan liian luottavaisesti ja hyväuskoisesti muihin suurvaltoihin. Ranskan toukokuussa 1881 suorittama Tunisian miehitys ja sen pikaisesti sinetöinyt Bardon sopimus tuli Cairolille ikävänä yllätyksenä, sillä hän oli luottanut ranskalaisten lupauksiin. Tunisian yllätävä päätyminen Ranskan protektoraatiksi nostatti Italiassa niin suuren ärtymyksen, että se kaatoi Cairolin hallituksen ja katkaisi hänen poliittisen uransa.


title: Antonio di Rudinì

text: Antonio Starabba di Rudinì (16. huhtikuuta 1839 Palermo, Sisilia – 7. elokuuta 1908 Rooma) oli italialainen markiisi ja poliitikko, joka toimi Italian pääministerinä vuosina 1891–1892 ja 1896–1898.


title: Antonio di Rudinì

text: Rudinì kuului vapaamieliseen sisilialaiseen aatelissukuun. Hän liittyi vuonna 1860 puhjenneeseen vallakumoukseen ja vuonna 1864 hänet nimitettiin Palermon pormestariksi. Hän kukisti vuonna 1866 kaupungissa puhjenneen separationistien ja vanhoillisten kapinan, jonka aikana hän oli viikon saarrettuna kaupungintaloon. Palkintona tästä hänet ylennettiin Palermon prefektiksi, ja hän sai tehtäväkseen taltuttaa maantierosvous läntisessä Sisiliassa. Rudinì toimi vuonna 1868 jonkin aikaa Napolin prefektinä ja 1869 Italian sisäministerinä. Sen jälkeen hänet valittiin parlamentin edustajainkamariin, jossa hän vähitellen kohosi yhdeksi jyrkän oikeiston johtajista. Osallistuttuaan Francesco Crispin hallituksen kaatamiseen Rudinì kohosi helmikuussa 1891 pääministeriksi, muodostaen monien yllätykseksi hallituksensa yhdessä vasemmiston kanssa. Hän toimi oman hallituksensa ulkoministerinä ja muun muassa uudisti kolmiliiton Saksan ja Itävallan kanssa. Hänen ensimmäinen hallituksensa joutui eroamaan toukokuussa 1892.


title: Antonio di Rudinì

text: Rudinì tuli tosin kerran pääministeriksi maaliskuussa 1896, jälleen Crispin seuraajana, jonka hallitus oli kaatunut tällä kertaa italialaisten Etiopialle kärsimään kiusalliseen tappioon Aduan taistelussa. Rudinì solmi rauhan Etiopian kanssa ja tehdäkseen pesäeron aiempaan siirtomaavalloituspolitiikkaan hän myös luovutti Kassalan kaupungin briteille, mikä herätti tyytymättömyyttä Italiassa. Vuonna 1897 Rudinìn hallitus lakkautti joukon hallitusta vastustaneita opposition järjestöjä ja ammattiliittoja. Italian kaupungeissa puhjenneet mellakat ja sosiaaliset levottomuudet johtivat lopulta hallituksen eroon toukokuussa 1898. Sitä ennen hallitus oli yrittänyt rajoittaa kansalaisoikeuksia kuninkaallisilla määräyksillä ja Milanossa mellakoiden kukistaminen sotavoimin oli johtanut suureen verilöylyyn.


title: Terhi Vedenkivi

text: Terhi Vedenkivi (s. 9. tammikuuta 1956) on Kangasalla asuva runoilija ja kirjailija. Hän opiskeli luovaa kirjoittamista Viita-akatemiassa vuosina 1993-1996. Vedenkivi palkittiin useita kertoja Pirkanmaan kirjoituskilpailussa, jonka runoussarjan hän voitti vuonna 1999.


title: Terhi Vedenkivi

text: Hänen esikoisrunoteoksensa "Hatullinen tuulta" julkaistiin vuonna 2006. Sen jälkeen Vedenkiveltä on ilmestynyt kaksi muuta runokokoelmaa, joista viimeisin on vuonna 2013 julkaistu "Parhaat paratiisit". Hänen toinen runokokoelmansa "Kolmas korva" palkittiin Tampereen kaupungin luovan kirjallisen työn palkinnolla vuonna 2010


title: Terhi Vedenkivi

text: Terhi Vedenkivi on ollut Pirkkalaiskirjailijoiden jäsen vuodesta 2006 lähtien.


title: Myllyrinne Company

text: Myllyrinne Company on suomalainen sketsisarja, jonka on ohjannut ja käsikirjoittanut Ville Myllyrinne. Sarja alkoi Nelosella 1. huhtikuuta 2014, ja ensimmäinen jakso keräsi 205 000 katsojaa.


title: Utah Olympic Park Jumps

text: Utah Olympic Park Jumps on kuuden muovitetun hyppyrimäen muodostama mäkihyppystadion Utah Olympic Parkissa Summitin piirikunnassa Utahissa Yhdysvalloissa.


title: Utah Olympic Park Jumps

text: Viisi pienintä hyppyrimäkeä rakennettiin vuonna 1994. Vuonna 2000 rakennettiin K120 HS134 -suurmäki normaalimäen oikealle puolelle ja normaalimäki remontoitiin vuoden 2002 Salt Lake Cityn talviolympialaisia varten. Mäkihyppystadion sijaitsee korkeammalla kuin mikään muu suur- tai normaalimäki, 2 237 metriä merenpinnan yläpuolella. Talviolympialaisten jälkeen hyppyrimäissä on järjestetty Continental Cupin kilpailuja ja ne ovat toimineet Yhdysvaltain maajoukkueen harjoituskeskuksena, lisäksi siellä järjestettiin vuoden 2017 hiihdon nuorten maailmanmestaruuskilpailut.


title: Utah Olympic Park Jumps

text: Talviolympialaisissa 2002 suur- ja normaalimäen kilpailut voitti sveitsiläinen Simon Ammann ja suurmäen joukkuekilpailun voitti pisteen kymmenyksen erolla Suomeen Saksan joukkue Sven Hannawald, Stephan Hocke, Michael Uhrmann ja Martin Schmitt.


title: Utah Olympic Park Jumps

text: Hiihdon nuorten maailmanmestaruuskilpailuissa 2017 miesten kilpailun voitti tšekkiläinen Viktor Polášek, naisten kilpailun italialainen Manuela Malsiner, miesten joukkuekilpailun Slovenia joukkueella Žiga Jelar, Tilen Bartol, Aljaž Osterc ja Bor Pavlovčič, naisten joukkuekilpailun Saksa joukkueella Agnes Reisch, Luisa Görlich, Pauline Heßler ja Gianina Ernst ja sekajoukkuekilpailun Slovenia joukkueella Nika Križnar, Tilen Bartol, Ema Klinec ja Žiga Jelar.


title: Utah Olympic Park Jumps

text:
Virallisen mäkiennätyksen 133,5 metriä on hypännyt Adam Małysz, epävirallisen mäkiennätyksen 135,0 metriä on hypännyt Junshirō Kobayashi.
Naisten mäkiennätyksen 125,0 metriä on hypännyt Tara Geraghty-Moats.
Kesämäkiennätyksen 139,0 metriä on hypännyt MacKenzie Boyd-Clowes.
Naisten kesämäkiennätyksen 127,0 metriä on hypännyt Anette Sagen, epävirallisen kesämäkiennätyksen 127,5 metriä on hypännyt Jessica Jerome.
Virallisen mäkiennätyksen 99,0 metriä on hypännyt Sven Hannawald, epävirallisen mäkiennätyksen 104,5 metriä on hypännyt Evan Bliss.
Naisten mäkiennätyksen 98,0 metriä on hypännyt Ulrike Gräßler, epävirallisen mäkiennätyksen 98,5 metriä on hypännyt Pauline Heßler.
Kesämäkiennätyksen 102,5 metriä on hypännyt Nicholas Fairall.
Naisten kesämäkiennätyksen 99,5 metriä on hypännyt Daniela Iraschko-Stolz.
Mäkiennätyksen 72,0 metriä on hypännyt yhdysvaltalainen Anders Johnson vuonna 2002, naisten mäkiennätyksen 35,0 metriä on hypännyt yhdysvaltalainen Taylor Volmrich 5. maaliskuuta 2016.


title: Utah Olympic Park Jumps

text: Mäkiennätyksen 45,0 metriä on hypännyt yhdysvaltalainen Trey Oxford vuonna 1997, naisten mäkiennätyksen 32,0 metriä on hypännyt yhdysvaltalainen Jillian Highfill kaksi kertaa 4. maaliskuuta 2016. Naisten kesämäkiennätyksen 32,5 metriä on hypännyt kanadalainen Sophie Berghmans 28. heinäkuuta 2016.


title: Utah Olympic Park Jumps

text: Mäkiennätyksen 23,0 metriä on hypännyt yhdysvaltalainen Anders Johnson vuonna 2000, naisten mäkiennätyksen 15,0 metriä on hypännyt yhdysvaltalainen Imogen McMahom 8. tammikuuta 2016. Naisten kesämäkiennätyksen 17,0 metriä on hypännyt yhdysvaltalainen Carissa Nevell 28. heinäkuuta 2016.


title: Utah Olympic Park Jumps

text: Mäkiennätyksen 15,5 metriä ovat hypänneet yhdysvaltalaiset Colton Kissell ja Nathaniel Mah sekä kanadalainen Dusty Korek vuonna 2004, naisten mäkiennätyksen 14,0 metriä on hypännyt yhdysvaltalainen Aspen Bennett-Manken 8. tammikuuta 2016. Naisten kesämäkiennätyksen 10,0 metriä on hypännyt yhdysvaltalainen Reily Cooper 28. heinäkuuta 2016.


title: Curtis McElhinney

text: Robert Curtis McElhinney (s. 23. toukokuuta 1983 London, Ontario) on kanadalainen jääkiekkomaalivahti, joka pelaa tällä hetkellä Toronto Maple Leafsissa. Calgary Flames varasi hänet kuudennella kierroksella . McElhinney debytoi NHL:ssä kaudella 2007–2008 Calgary Flamesin paidassa.


title: Curtis McElhinney

text: McElhinney pelasi neljä vuotta Colorado Collegen yliopistossa (62–15–8). Hänet valittiin WCHA:n tähdistöjoukkueeseen vuosina 2003 ja 2005.


title: Curtis McElhinney

text: McElhinney teki NHL -debyytin 22. lokakuuta 2007 San Jose Sharksia vastaan. Hän pelasin kaudella 2007–2008 viisi peliä NHL:ssä. Seuraavan kauden 2008–2009 hän vietti kokonaan Calgary Flamesin varamaalivahtina. Calgary teki sopimuksen McElhinneyn kanssa kaudeksi, ja vaihtoi hänet kesken kauden Anaheim Ducksiin vaihdossa Vesa Toskalaan 3. maaliskuuta 2010.


title: Curtis McElhinney

text: Anaheim vaihtoi McElhinneyn Tampa Bay Lightningiin 24. helmikuuta 2011, jossa hän vietti neljä päivää kun Ottawa Senators otti McElhinneyn Tampa Bayn "waivers" -listalta 28. helmikuuta.


title: Curtis McElhinney

text: Phoenix Coyotes teki McElhinneyn kanssa vuoden sopimuksen 4. heinäkuuta 2011. Hänet vaihdettiin 22. helmikuuta 2012 Columbus Blue Jacketsiin Antoine Vermetteen. McElhinneyn lisäksi Columbus sai kaksi varausta, toisen kierroksen varauksen vuoden 2012 varaustilaisuuteen sekä ehdollisen varauksen vuoden 2013 varaustilaisuuteen.


title: Curtis McElhinney

text: Kauden 2012–2013 McElhinney vietti lähinnä Columbuksen yhteistyöjoukkueessa Springfield Falconsissa. Kaudeksi 2013–2014 hän nousi Columbukseen kakkosmaalivahdiksi hallitsevan Vezina -voittajan Sergei Bobrovskin ollessa ykkösmaalivahti.


title: Curtis McElhinney

text: McElhinneyllä on vaimo Ashleigh ja lapsi Trenton (s. 2009). Lisäksi hänellä on nuorempi sisko, Alana, joka myös pelaa jääkiekkoa maalivahtina.


title: PostNord Logistics

text: PostNord Logistics on PostNordin tuotemerkki, jota se käyttää palvellessaan logistiikkaratkaisuja tarvitsevia asiakkaitaan Pohjoismaissa, niistä ulkomaille ja ulkomailta Pohjoismaihin. Se tarjoaa logistiikkaratkaisuja läpi koko logistiikkaketjun varastoinnista toimituksiin.


title: PostNord Logistics

text: PostNord Logisticsin juuret ovat Tanskassa, Suomessa, Norjassa ja Ruotsissa, ja se syntyi yksityisten yritysten sekä Tanskan ja Ruotsin postiyhtiöiden yhdistymisestä. PostNord-konsernin logistiikkatoiminnot koostuivat aiemmin 15 erillisestä pohjoismaisesta yhtiöstä, mutta vuonna 2013 ne yhdistettiin yhden PostNord Logistics -brändin alle. PostNordin omistavat Ruotsin ja Tanskan valtiot.


title: PostNord Logistics

text: Vuonna 2014 PostNordin liikevaihto oli 40 miljardia Ruotsin kruunua ja sillä oli 39 000 työntekijää. PostNordilla on 5 000 palvelupistettä ja 120 terminaalia Pohjoismaissa sekä terminaaleja myös Saksassa. Vuonna 2013 yhtiö toimitti 110 miljoonaa pakettia ja yhteensä 2,5 miljardia kiloa tavaraa 25 miljoonalle pohjoismaalaiselle ihmiselle ja kahdelle miljoonalle yritykselle. Lisäksi PostNord vei perille 5,9 miljardia kirjettä.


title: PostNord Logistics

text: PostNord Logisticsin toimitusjohtaja on Håkan Ericsson ja hallituksen puheenjohtaja on Jens Moberg.


title: PostNord Logistics

text: PostNord Logisticsin alle koottiin 15 yritystä Ruotsista, Norjasta, Tanskasta ja Suomesta.


title: PostNord Logistics

text: Ruotsalaiset yhtiöt toimivat aiemmin nimillä:


title: PostNord Logistics

text: Norjalaiset yhtiöt toimivat aiemmin nimillä:


title: PostNord Logistics

text: Tanskalaiset yhtiöt toimivat aiemmin nimillä:


title: PostNord Logistics

text: Suomalaiset yhtiöt toimivat aiemmin nimillä:


title: Luigi Pelloux

text: Luigi Pelloux (1. maaliskuuta 1839 La Roche-sur-Foron, Savoiji – 26. lokakuuta 1924 Bordighera) oli italialainen kenraali ja poliitikko, joka toimi Italian pääministerinä vuosina 1898–1900. Hän pyrki käyttämään ankaria keinoja ja epäparlamentaarisia menettelyjä sosiaalisten levottomuuksien tukahduttamiseen, ja ajoi siten Italian poliittisen kriisin partaalle.


title: Luigi Pelloux

text: Pelloux valmistui Torinon sotilasakatemiasta vuonna 1857 tykistöupseeriksi ja osallistui vuosien 1859–1860 sekä 1866 sotiin Itävaltaa vastaan. Syyskuun 1870 Rooman valtauksen yhteydessä hän komensi majurina tykistöosastoa, joka onnistui ensimmäisenä murtamaan kaupungin muurin ampumalla siihen kuuluisan aukon Porta Pian luona ja mahdollisti siten italialaisten etenemisen kaupunkiin. Pelloux ylennettiin 1878 everstiksi, 1885 kenraalimajuriksi ja 1891 kenraaliluutnantiksi. Siirryttyään politiikkaan hän toimi 1881–1895 Italian edustajakamarin jäsenenä ja 1880–1884 sotaministeriön pääsihteerinä, myötävaikuttaen vuoden 1884 armeijauudistukseen. Hän oli myös kahdesti Italian sotaministerinä: 1891–1893 Rudinìn ja Giolittin hallituksissa sekä 1896–1897 Rudinìn toisessa hallituksessa. Vuonna 1896 hänet nimitettiin senaattoriksi. Toukokuussa 1898 Pelloux lähetettiin kuninkaallisena komissaarina Bariin taltuttamaan siellä puhjenneita levottomuuksia, ja hän hoiti toimeksiantonsa tahdikkaasti. Hän kieltäytyi julistamasta Barissa poikkeustilaa, sillä hän katsoi levottomuuksien johtuvan kansalaisten äärimmäisestä taloudellisesta hädästä, ja saavutti näin vasemmiston myötämielisyyden.


title: Luigi Pelloux

text: Pelloux kutsuttiin pääministeriksi kesäkuussa 1898 levottomuuksien riehuessa yhä eri puolilla Italiaa. Ratkaisuna hän esitteli helmikuussa 1899 lakiesityksen, joka olisi kaventanut merkittävästi kansalaisoikeuksia, kuten yhdistymis-, kokoontumis- ja painovapautta. Pelloux erosi hallituksensa ulkopoliittisten vastoinkäymisten vuoksi maaliskuussa 1899, mutta kokosi heti perään uuden, aiempaa konservatiivisemman hallituksen. Vaikka olot Italiassa olivat rauhoituneet edellisvuodesta, Pelloux muutti lakiesitystään entistäkin jyrkempään muotoon, mikä nostatti parlamentin vasemmisto-opposition vastarintaan. Kun sosialistit ja radikaalit pyrkivät erilaisin keinoin jarruttamaan esityksen käsittelyä parlamentissa, Pelloux järjesti sen kesäkuussa 1899 väliaikaisesti voimaan kuninkaallisella määräyksellä ilman parlamentin hyväksyntää. Italian kassaatio-oikeus kuitenkin peruutti lain helmikuussa 1900, minkä jälkeen hallituksen oli palautettava se parlamentin käsitelyyn. Kun kiistat kuninkaan ja parlamentin perustuslaillisista valtaoikeuksista sekä parlamentin työtä haitannut vasemmiston sitkeä jarrutus olivat jatkuneet kuukausia, Pelloux taipui keväällä 1900 hajottamaan parlamentin. Vaalit johtivat vasemmiston voittoon. Pelloux joutui lopulta eroamaan 18. kesäkuuta 1900. Hän toimi sen jälkeen vielä kahden vuoden ajan armeijakunnan komentajana Torinossa.


title: 324 Bamberga

text: 324 Bamberga on pikkuplaneetta, joka kiertää Aurinkoa asteroidivyöhykkeellä. Se on siis yksi päävyöhykkeen asteroideista. Bambergan läpimitta on noin 229,44 kilometriä, joten se on yksi suurimmista asteroideista. Sen löysi Johann Palisa 25. helmikuuta vuonna 1892, ja se nimettiin saksalaisen Bambergin kaupungin mukaan. Bambergan pyörähdysaika eli vuorokauden pituus on noin 29,43 tuntia. Bamberga käsittää arviolta noin 0,37 % asteroidivyöhykkeen kokonaismassasta.


title: Carl Theodor Sørensen

text: Søren Carl Theodor Marius Sørensen (24. heinäkuuta 1893 Altona, Hampuri, Saksa – 12. syyskuuta 1979 Brønshøj-Husum, Kööpenhamina, Tanska) oli tanskalainen maisema-arkkitehti, yksi aikansa merkittävimmistä. Hän edusti modernismia: nykytaide innoitti hänen muotosuunnitteluaan, ja hän otti huomioon myös sosiaaliset näkökohdat, esimerkiksi suunnitellessaan Kööpenhaminan ensimmäistä leikkipuistoa.


title: Carl Theodor Sørensen

text: Sørensen opiskeli puutarha-alaa vuosina 1908–1916 ja työskenteli piirtäjänä puutarha-arkkitehti Erik Erstad-Jørgensenin palveluksessa vuosina 1916–1922. Hän osallistui Kööpenhaminan kaavoitustyöhön ja julkaisi useita kirjoja ja satoja artikkeleita. Sørensen suunnitteli lukuisia puutarhoja Tanskaan. Hän sai useita huomionosoituksia, esimerkiksi Dannebrogin ritarikunnan kunniamerkin sekä Prinssi Eugenin mitalin vuonna 1972. Hän toimi opettajana Tanskan kuninkaallisessa taideakatemiassa vuodesta 1940 lähtien ja maisema-arkkitehtuurin professorina 1954-1963.


title: Giuseppe Zanardelli

text: Giuseppe Zanardelli (29. lokakuuta 1826 Brescia, Lombardia – 29. joulukuuta 1903 Moderno) oli italialainen poliitikko, joka toimi Italian pääministerinä vuosina 1901–1903.


title: Giuseppe Zanardelli

text: Zanardelli osallistui vapaaehtoisena vuoden 1848 sotaan Itävaltaa vastaan Lombardiassa. Tappiollisen Novaran taistelun jälkeen hän palasi kotikaupunkiinsa Bresciaan, jossa toimi jonkin aikaa lakitiedon opettajana. Itävallan viranomaiset kuitenkin kielsivät häneltä opettamisen hänen poliittisten mielipiteidensä vuoksi. Vuonna 1859 Zanardelli valittiin Sardinian parlamenttiin. Seuraavina vuosina hän toimi yhdistyneessä Italiassa erilaisissa hallinnollisissa tehtävissä, mutta kohosi merkittäviin virkoihin vasta sen jälkeen, kun vasemmisto nousi maassa valtaan vuonna 1876. Zanardelli oli eri vasemmistohallituksissa työministerinä 1876–1877, sisäministerinä 1878–1881 ja oikeusministerinä 1881–1883. Viimeeksi mainitussa ominaisuudessa hän vei läpi uuden vaalilain. Se nelinkertaisti äänioikeutettujen määrän puolesta miljoonasta kahteen miljoonaan. Zanardelli kuitenkin erosi Agostino Depretisin hallituksesta, koska liberaalina ja irredentismin kannattajana hän ei hyväksynyt pääministerin lähentymistä oikeistoon ja ulkopolitiikassa Itävalta-Unkariin. Kun Depretis lopetti yhteistyön oikeiston kanssa, Zanardelli palasi hänen hallituksensa oikeusministeriksi vuonna 1887, ja jatkoi myös Francesco Crispin hallituksessa aina helmikuuhun 1891. Tänä aikana hän valmisteli uuden rikoslain, joka lakkautti kuolemanrangaistuksen ja laillisti lakot, mikäli niihin ei liittynyt väkivaltaa tai kiihotusta.


title: Giuseppe Zanardelli

text: Vuosina 1891–1894 Zanardelli toimi edustajakamarin puhemiehenä ja 1897–1898 hän oli Antonio di Rudinìn hallituksen oikeusministerinä. Hän erosi vastalauseena, kun hallitus julisti poikkeustilan alueille, joilla oli esiintynyt mellakoita. Helmikuussa 1901 kuningas Viktor Emanuel III nimitti Zanardellin pääministeriksi. Hallituksen vahvaksi mieheksi tuli sisäministerinä toiminut Giovanni Giolitti. Zanardellin hallitus pyrki lievittämään Italiaa vaivanneita sosiaalisia levottomuuksia pehmeillä keinoilla: köyhimpiin kohdistuvia veroja alennettiin ja sotilaita ei enää käytetty lakkojen murtamiseen. Zanardelli myös pitäytyi tiukasti parlamentaarisissa menettelytavoissa. Hän joutui eroamaan lokakuussa 1903, kun hänen lakiesityksensä avioeron laillistamisesta kohtasi opposition jyrkän vastarinnan. Hän kuoli myöhemmin samana vuonna.


title: Citroën XM

text: Citroën XM oli ranskalaisen autonvalmistaja Citroënin lippulaivamalli. Autoa valmistettiin vuosina 1989–2000 kaikkiaan 333 755 kappaletta. Auto valittiin vuonna 1990 Vuoden autoksi Euroopassa. Monien Citroën-harrastajien mukaan XM oli "viimeinen oikea Citroën".


title: Citroën XM

text: Bertonen muotoilema kiilamainen kori oli jatkokehitelmä Marcello Gandinin muotoilemasta keskiluokan Citroën BX:stä. XM:n suunnittelussa otettiin selvästi huomioon ne epäkohdat, joita edeltäjän Citroën CX:n kohdalla oli kritisoitu. CX kallisteli kurveissa, joten XM:ään tuli aktiivijousitus, CX oli herkkä ruostumaan, joten XM:aan tuli osittain galvanoitu kori. CX oli painoonsa nähden alitehoinen, joten XM:ää valmistettiin myös kolmilitraisella V6-moottorilla. XM oli ensimmäinen Citroën sitten 1970-luvun Maserati-koneisen Citroën SM:n, jossa oli V6-moottori.


title: Citroën XM

text: Myös XM:n ilmanvaihtoa oli merkittävästi parannettu verrattuna edeltäjäänsä. Takamatkustajien tiloja oli kasvatettu niin pituus-, leveys- kuin korkeussuuntaankin. Citroën XM perustui samalle pohjalevylle kuin sisarmallinsa Peugeot 605, vaikka Citroën XM oli viistoperäinen, 605 taas Peugeot’n perinteen mukaan sedan-korinen.


title: 4 × 100 m viestijuoksu olympialaisissa

text: 4 × 100 metrin viestijuoksu eli pikaviesti, on kuulunut olympialaisten lajivalikoimaan miehillä vuodesta 1912 ja naisilla vuodesta 1928. Menestynein pikaviestin olympiakilpailuissa on Yhdysvallat. Sillä on eniten sekä miesten että naisten kilpailujen olympiavoittoja.


title: Alessandro Fortis

text: Alessandro Fortis (16. syyskuuta 1842 Forlì, Kirkkovaltio – 4. joulukuuta 1909 Rooma) oli italialainen poliitikko, joka toimi Italian pääministerinä 1905–1906.


title: Alessandro Fortis

text: Fortis taisteli nuoruudessaan Giuseppe Garibaldin joukoissa vuosina 1866 ja 1867. Italian kuningaskunnassa hän esiintyi kiihkeänä tasavaltalaisena ja oli vuonna 1874 viisi kuukautta pidätettynä, koska hänen väitettiin valmistelleen kapinaa yhdessä sosialistien kanssa. Myöhemmin hän kuitenkin lievensi näkemyksiään ja kannusti tasavaltalaisiakin osallistumaan hallituksiin. Tultuaan vuonna 1880 syntymäkaupunkinsa Forlìn edustajaksi Italian edustajakamariin Fortis alkoi siirtyä poliittisissa näkemyksissään oikealle. Hän oli vuosina 1898–1899 maatalous- ja kauppaministerinä Luigi Pellouxin hallituksessa.


title: Alessandro Fortis

text: Kun Giovanni Giolitti helmikuussa 1905 jätti pääministerin tehtävät terveyssyistä, hän toivoi Fortisista seuraajaansa, ja tämä nimitettiin tehtävään 28. maaliskuuta. Fortis torjui uhanneen rautatietyöläisten lakon julistamalla rautatietyöläiset valtion virkamiehiksi, joilla ei ollut lupaa lakkoilla. Huhtikuussa 1905 hänen hallituksensa kansallisti Italian rautatiet, mutta tarjosi samalla suuren summan rautatieyhtiöille, minkä seurauksena häntä syytettiin korruptiosta. Fortisin hallitus kaatui lopulta kiistaan espanjalaisten viinien tullimaksujen alentamisesta, jota Etelä-Italian viininviljelijät vastustivat. Fortis kokosi hallituksen uudestaan joulukuussa 1905, mutta onnistui vain menettämään radikaalien tuen saamatta kuitenkaan uusia kannattajia oikealta. Hän erosi 8. helmikuuta 1906.


title: Ampumahiihdon maailmancup 1999–2000

text:
Ampumahiihdon maailmancup 1999–2000 alkoi 2. joulukuuta Itävallan Hochfilzenista ja päättyi 19. maaliskuuta Venäjän Hanti-Mansijskiin.
Ohjelmaan kuului yhdeksän kilpailuviikonloppua, sekä MM-kilpailut. Miesten viestin maailmanmestaruuskilpailu siirrettiin kuitenkin sumun vuoksi Lahden kilpailuviikonlopun yhteyteen.


title: Ampumahiihdon euroopancup 1999–2000

text:
Ampumahiihdon euroopancup 1999–2000 alkoi 11. joulukuuta Itävallan Obertilliachista ja päättyi 11. maaliskuuta Sveitsin Champex-Laciin.
Ohjelmaan kuului kahdeksan kilpailuviikonloppua. Ohjelmassa oli pikakilpailuja, takaa-ajoja, normaalimatkoja sekä viestejä.


title: Ampumahiihdon maailmancup 1998–1999

text:
Ampumahiihdon maailmancup 1998–1999 alkoi 11. joulukuuta Itävallan Hochfilzenista ja päättyi 14. maaliskuuta Norjan Holmenkollenille.
Ohjelmaan kuului kahdeksan kilpailuviikonloppua, sekä MM-kilpailut. Normaalimatkojen ja yhteislähtöjen maailmanmestaruuskilpailut tosin siirrettiin ankaran pakkasen vuoksi Holmenkollenin viikonlopulle.


title: Emilio Visconti-Venosta

text: Emilio Visconti-Venosta (22. tammikuuta 1829 Milano – 24. marraskuuta 1914 Rooma) oli italialainen markiisi ja valtiomies, joka toimi Italian ulkoministerinä vuosina 1863–1864, 1866–1867, 1869–1876, 1896–1898 ja 1899–1901. Hän oli tekemässä monia Italian historian merkittäviä diplomaattisia ratkaisuja.


title: Emilio Visconti-Venosta

text: Visconti-Venosta tuki vuoden 1848 itävaltalaisvastaista liikettä Pohjois-Italiassa. Hän toimi lehtimiehenä Milanossa ja kannatti Giuseppe Mazzinin ajatuksia. Hän kuitenkin pettyi Mazzinin vuonna 1853 Milanossa järjestämään epäonnistuneeseen vallankumousyritykseen, ja siirtyi sen jälkeen Piemonteen, Sardinian kuningaskuntaan. Vuoden 1859 sodan aikana hän oli Camillo Cavourin lähettämänä kuninkaallisena komissaarina Giuseppe Garibaldin joukkojen luona ja sai sen jälkeen tehtäväkseen auttaa Luigi Carlo Farinia Parman ja Modenan yhdistämisessä Sardiniaan. Vuonna 1860 hän oli lyhyen aikaa sardinialaisena diplomaattina Pariisissa ja Lontoossa, tuli valituksi parlamenttiin ja toimi sitten Farinin avustajana Napolissa. Farinin tultua Italian pääministeriksi Visconti-Venostasta tuli ulkoministeriön pääsihteeri.


title: Emilio Visconti-Venosta

text: Visconti-Venosta oli ensi kerran Italian ulkoministerinä Minghettin hallituksessa toukokuusta 1863 syyskuuhun 1864. Hän oli mukana sopimassa Ranskan keisari Napoleon III:n kanssa vuoden 1864 syyskuun konventtina tunnetua sopimusta, jonka mukaan Ranska veti joukkonsa pois Kirkkovaltiosta vastineeksi siitä, että Italia sitoutui olemaan miehittämättä kyseistä aluetta ja siirsi pääkaupunkinsa Torinosta Firenzeen. Epäsuosittu sopimus kaatoi Minghettin hallituksen ja pudotti myös Visconti-Venostan pois ulkoministerin paikalta. Hänet nimitettiin maaliskuussa 1866 Italian lähettilääksi Konstantinopoliin, mutta kutsuttiin kolmen kuukauden kuluttua takaisin toimimaan ulkoministerinä Ricasolin hallituksessa keskelle Preussin–Itävallan sotaa. Tällä kertaa hän jatkoi seuraavan vuoden huhtikuuhun. Visconti-Venostan kolmas ulkoministerikausi oli Lanzan ja Minghettin peräkkäisissä hallituksissa joulukuusta 1869 maaliskuuhun 1876. Tänä aikana Roomakin liitettiin yhdistyneeseen Italiaan vuonna 1870. Visconti-Venosta luonnosteli sen jälkeen niin sanotut takuulait, jotka määrittelivät Italian valtion suhteen paaviin. Koska Visconti-Venosta kuului oikeistoon, hän oli ulkona hallituksesta vasemmiston vallan vuosina 1876–1896. Hänet kuitenkin nimitettiin senaattoriksi 1886 ja vuonna 1893 hän osallistui Italian edustajana Beringinmeren kiistaa ratkoneeseen kansainväliseen välitystuomioistuimeen.


title: Emilio Visconti-Venosta

text: Oikeiston palattua valtaan Visconti-Venosta oli vielä kahdesti ulkoministerinä: heinäkuusta 1896 toukokuuhun 1898 di Rudinìn hallituksessa sekä toukokuusta 1899 helmikuuhun 1901 Pellouxin ja Saraccon hallituksissa. Hän pyrki nyt lähentämään Italian suhdetta Ranskaan vähentääkseen sen riippuvuutta liittolaisistaan Saksasta ja Itävalta-Unkarista. Hän neuvotteli vuonna 1896 sopimuksen, jolla Italia tunnusti Tunisian Ranskan protektoraatiksi. Kreikan–Turkin sotaa vuonna 1898 seuranneissa kansainvälisissä neuvotteluissa Kreetan kysymyksestä Visconti-Venosta onnistui varmistamaan Italialle sananvallan suurvaltojen keskinäisessä päätöksenteossa ja tuki Thessalian säilyttämistä osana Kreikkaa. Vuonna 1902 hän sai neuvoteltua Ranskan kanssa sopimuksen, jossa Ranska lupasi antaa Italialle vapaat kädet Libyassa ja Italia Ranskalle Marokossa. Hän osallistui myös Italian edustajana vuonna 1906 ensimmäistä Marokon kriisiä selvittäneeseen Algecirasin konferenssiin, jossa hän puolusti Ranskan oikeuksia Marokossa. Lisäksi hän sopi Itävalta-Unkarin kanssa "status quon" säilyttämisestä Albaniassa.


title: 656 Beagle

text: 656 Beagle (alkuperäinen tunnus 1908 BU) on päävyöhykkeen asteroidi, eli pikkuplaneetta joka kiertää Aurinkoa Marsin ja Jupiterin välillä. Beaglen löysi August Kopff 22. tammikuuta vuonna 1908. Pikkuplaneetta sai nimensä HMS Beagle-laivan mukaan, jolla Charles Darwin matkusti ympäri maailmaa vuosina 1831–1836. Beaglen läpimitta on noin 53,17 km, albedo n. 0,0625 ja pyörähdysaika 7,035 tuntia.


title: Luettelo Seinäjoen Maila-Jussien palkituista pelaajista

text: Luetteloon Seinäjoen Maila-Jussien palkituista pelaajista on koottu kaikki palkinnot, jotka Seinäjoen Maila-Jussien pelaajat ovat voittaneet Pesäpallon SM-sarjassa ja Superpesiksessä.


text: Ensimmäisenä SMJ:n pelaajana SM-sarjassa palkittiin kaudella 1969 Vuoden lukkari-palkinnolla Reijo Salo.


title: Algecirasin konferenssi

text: Algecirasin konferenssi oli Espanjan Algecirasissa 16. tammikuuta – 7. huhtikuuta 1906 järjestetty suurvaltojen välinen kansainvälinen konferenssi, jonka tarkoituksena oli ratkaista Ranskan asemaa Marokossa koskenut ensimmäinen Marokon kriisi.


title: Algecirasin konferenssi

text: Taustalla olivat Ranskan pyrkimykset alistaa Marokon sulttaanikunta suojelukseensa, mille Iso-Britannia oli antanut hyväksyntänsä vuoden 1904 entente cordiale -sopimuksella. Saksa oli kuitenkin yrittänyt puuttua tähän. Kun Ranskan hallitus oli esittänyt Marokon sulttaani Abdelazizille listan uudistuksista, joita tämän pitäisi toteuttaa, oli Saksan keisari Vilhelm II vieraillut maaliskuussa 1905 Tangerissa ja ilmoittanut tukevansa Marokon suvereeniutta sekä vaatinut ”avoimen oven politiikan” säilyttämistä Marokon ulkomaankaupan osalta. Vilhelm sai suostuteltua Yhdysvaltain presidentti Theodore Rooseveltin kutsumaan koolle kansainvälisen konferenssin päättämään Marokon asiasta. Myös Marokon sulttaani Abdelaziz toivoi kansainvälistä konferenssia.


title: Algecirasin konferenssi

text: Algecirasin konferenssiin osallistuivat Marokko, Euroopan johtavat suurvallat sekä Yhdysvallat. Vilhelm II oli kuvitellut saavansa muut suurvallat puolelleen Ranskaa vastaan. Iso-Britannia, Yhdysvallat, Espanja, Italia ja Venäjä asettuivat kuitenkin kaikki Ranskan tueksi. Saksan näkemyksiä tuki vain sen liittolainen Itävalta-Unkari sekä Marokon sulttaani itse. Konferenssin päätteeksi 7. huhtikuuta 1906 allekirjoitettu sopimus tosin rajoitti Ranskan mahdollisuuksia kontrolloida Marokkoa, sillä se vahvisti sulttaanin itsenäisyyden ja ulkovaltojen tasavertaisen aseman Marokon kauppasuhteissa. Ranskalaiset ja espanjalaiset valtuutettiin hoitamaan kansainvälisiä poliisitoimia Marokon satamakaupungeissa, mutta heidät asetettiin sveitsiläisen ylitarkastajan alaisuuteen. Lisäksi Marokon valtionpankki asetettiin Ranskan valvontaan. Vaikka Ranska ei saanut toivomaansa täyttä suojeluherruutta Marokossa, se sai mahdollisuuden ottaa kaikessa hiljaisuudessa Marokon asiat kontrolliinsa.


title: Algecirasin konferenssi

text: Algecirasin konferenssin suurimpana merkityksenä on pidetty Ison-Britannian ja Yhdysvaltojen asettumista Ranskan tueksi, mikä heijasteli myöhemmin ensimmäisen maailmansodan aikana syntyneitä liittoumia.


title: Algecirasin konferenssi

text: Toinen Marokon kriisi puhkesi toukokuussa 1911, jolloin Saksa ilmoitti Ranskan Marokkoon suorittaman intervention rikkoneen Algecirasin sopimuksen ehtoja.


title: Kristoduli

text: Kristoduli (oikealta nimeltään Anna-Leena Lampi, s. 18. kesäkuuta 1945 Helsinki) on ortodoksinen nunna ja kirjailija. Nunna Kristoduli kasvoi luterilaisessa perheessä, kääntyi ortodoksiksi ja vietti yliopisto-opintojen jälkeen ensimmäiset luostarivuotensa Kreikassa Bytoman luostarissa Thessaliassa, kunnes palasi Suomeen asettuen Lintulan luostariin Heinävedelle 2011.


title: Kristoduli

text: Kristoduli on opiskellut antiikin kreikkaa ja on koulutukseltaan filosofian maisteri. Hän on toiminut ortodoksisen uskonnon opettajana.


title: Kristoduli

text: Nimen Kristoduli hän sai Kreikassa ja se tarkoittaa Kristuksen palvelijatarta. Nunna Kristodulia pidetään kirkkokuntien rajat ylittävänä hengellisenä äitinä.


title: Kristoduli

text: Itse kirjoittamiensa kirjojen lisäksi hän on suomentanut useita ortodoksisen kirjallisuuden klassikoita, kuten viisiosaisen opetuskokoelman Filokalian. Hän kirjoitti yhdessä ministerinä toimineen Suvi-Anne Siimeksen kanssa kirjeen vaihtoon perustuvan teoksen Taivas alkaa maasta vuonna 2006.


title: Kristoduli

text: Kristodulin isä oli hovioikeuden presidentti ja taistelulentäjä Heimo Lampi.


title: Ampumahiihdon euroopancup 1998–1999

text:
Ampumahiihdon euroopancup 1998–1999 alkoi 12. joulukuuta Saksan Ruhpoldingista ja päättyi 13. maaliskuuta Ranskan Haute-Maurienneen.
Ohjelmaan kuului kahdeksan kilpailuviikonloppua. Ohjelmassa oli pikakilpailuja, takaa-ajoja, normaalimatkoja, yhteislähtö sekä viestejä.


title: Siperiada

text: Siperiada on Andrei Kontšalovskin ohjaama neuvostoliittolainen elokuva vuodelta 1979. Elokuva voitti Cannesin elokuvajuhlien Grand Prix -palkinnon vuonna 1979.


title: Siperiada

text: Elokuva seuraa siperialaiskylän asukkaiden elämää 1900-luvun alun tsaarinvallasta 1960-luvun sosialismiin. Näytelmäelokuvan kuvina käytetään myös dokumenttifilmimateriaalia Siperian asuttamisesta ja luonnonvarojen hyödyntämisestä.


title: Siperiada

text: Elokuvan säveltäjänä toimi Eduard Artemjev, ja PPK-niminen trance-duo on tehnyt elokuvan tunnuskappeleesta vuonna 2001 julkaistun ”ResuRection” -nimisen kappaleen. Tunnuskappale soi myös Sotšin talviolympialaisten avajaisissa.


title: Siperiada

text:
Kymmenestä suomalaisesta ensi-iltakriitikosta kaksi antoi "Siperiadalle" kolme tähteä, kolme arvostelijaa kaksi tähteä ja kolme yhden tähden, keskiarvona 1,88 tähteä neljästä.
"Video-oppaassa" vuodelta 1994 Markku Salmi pitää yli kolmituntista "Siperiadaa" puuduttavana vyörytyksenä ja antaa sille kaksi tähteä viidestä, mikä vastaa sanallista arviota ”keskinkertainen”. "VideoHound's Golden Movie Retriever" antaa rönsyilevänä pitämälleen elokuvalle kolme tähteä neljästä.


title: Angelika Klas

text: Angelika Klas-Fagerlund (s. 1974 Tallinna, Viro) on virolaissyntyinen suomalainen oopperalaulaja, jonka ääniala on sopraano.


title: Angelika Klas

text: Klas asui lapsena pitkään Turussa aloittaen 17-vuotiaana opinnot Turun konservatoriossa. Hän opiskeli myöhemmin Sibelius-akatemiassa, josta valmistui vuonna 2002. Lisäksi Klas on opiskellut stipendiaattina Tanskan kuninkaallisessa konservatoriossa. Hän on laulanut oopperan lisäksi kamarimusiikkia ja musikaaleja sekä esiintynyt muun muassa Kansallisoopperassa ja Savonlinnan oopperajuhlilla.


title: Angelika Klas

text: Klas on tulkinnut myös argentiinalaisen Astor Piazzollan tangoja. Vuonna 2012 hän julkaisi Tanguedia Quintet -yhtyeen kanssa albumin "Kohtalona tango".


title: Angelika Klas

text: Angelika Klasin isäpuoli oli kapellimestari Eri Klas. Hänen puolisonsa on säveltäjä Sebastian Fagerlund. Myös Klasin sisar Marion Melnik on oopperalaulaja.


title: Béla Miklós

text: Béla Miklós Dálnoki (11. kesäkuuta 1890 Budapest – 21. marraskuuta 1948 Budapest) oli unkarilainen kenraali, joka toimi Unkarin ensimmäisenä pääministerinä toisen maailmansodan jälkeen vuosina 1944–1945.


title: Béla Miklós

text: Miklós palveli maailmansotien välisenä aikana Unkarin armeijassa ja oli 1933–1936 sotilasattašeana Berliinissä. Toisen maailmansodan alussa hän oli armeijakunnan komentajana ja 1942–1944 valtionhoitaja Miklós Horthyn kanslian sotilasjohtajana. Elokuusta 1944 alkaen hän oli Unkarin ensimmäisen armeijan komentaja ja kannatti rauhaa Neuvostoliiton kanssa. Kun Saksa ja Nuoliristi-puolue kaappasivat lokakuussa 1944 vallan Unkarissa, pidätystä pelännyt Miklós loikkasi Puna-armeijan puolelle ja antoi 17. lokakuuta julistuksen, jossa kehotti muita unkarilaisia upseereja tekemään samoin. Puna-armeijan miehittämässä Debrecenissä 22. joulukuuta 1944 kokoontunut oppositiopuolueiden edustajista koostunut väliaikainen kansalliskokous valitsi Miklósin uuden väliaikaisen hallituksen pääministeriksi Neuvostoliiton hyväksynnällä. Hänen johtamansa hallitus otti vallan Unkarissa seuraavana keväänä Nuoliristin hallituksen kukistuttua saksalaisten tappion myötä. Miklós jatkoi pääministerinä marraskuussa 1945 pidettyihin ensimmäisiin sodanjälkeisiin parlamenttivaaleihin asti, jolloin hänen seuraajakseen tuli pientilallisten puolueen johtaja Zoltán Tildy. Miklós valittiin vuoden 1947 vaaleissa parlamenttiin porvarillisen itsenäisyyspuolueen ehdokkaana, mutta valtaan nousseet kommunistit peruuttivat puolueen saamat edustajanpaikat ja Miklós joutui vetäytymään julkisesta elämästä. Hän kuoli seuraavana vuonna.


title: Ampumahiihdon maailmancup 1997–1998

text:
Ampumahiihdon maailmancup 1997–1998 alkoi 6. joulukuuta Norjan Lillehammerista ja päättyi 15. maaliskuuta Itävallan Hochfilzeniin.
Ohjelmaan kuului seitsemän kilpailuviikonloppua, sekä olympiakilpailut. Takaa-ajon maailmanmestaruus ratkaistiin Pokljukan viikonloppuna ja joukkuekilpailun Hochfilzenin viikonloppuna.